**A Nemzeti**

**Élelmiszerlánc-biztonsági Hivatal**

**2016. évi**

**szöveges beszámolója**



# I. A NÉBIH feladatköre, szakmai tevékenysége

A ***Nemzeti Élelmiszerlánc-biztonsági Hivatal*** (továbbiakban: NÉBIH) 2012. március 15-én jött létre, törzskönyvi azonosító száma: 598349, tulajdonosi joggyakorlóként TJ598349.

A Hivatal honlapjának címe: <http://portal.nebih.gov.hu>, de ezen felül 9 db tematikus portált működtetünk. A Hivatal 2014-től mobilapplikáción keresztül is fogad bejelentéseket és tesz közzé híreket.

*A Nemzeti Élelmiszerlánc-biztonsági Hivatalról* szóló 22/2012. (II. 29.) Korm. rendelet alapján a NÉBIH 2016. december 31-ig működött, mint kijelölt növénytermesztési hatóság, talajvédelmi hatóság, élelmiszerlánc-felügyeleti szerv, tenyésztési hatóság, erdészeti hatóság, vadászati hatóság, halgazdálkodási hatóság, borászati hatóság, mezőgazdasági igazgatási szerv és pálinkaellenőrző hatóság.

A Hivatal tevékenységét országos illetékességgel látja el, kiemelt élelmiszerlánc-biztonsági ellenőrzéseket végez. A NÉBIH országos laboratóriumi hálózatot, továbbá fajtakísérleti állomásokat és fajtakitermesztő állomást működtet. A NÉBIH feladatkörébe tartozik 2012-től az élelmiszerlánc-felügyeleti díj bevallások és befizetések kezelése, nyilvántartása és ellenőrzése is.

A megyei kormányhivatalok a NÉBIH által kiadott szakmai eljárásrendek, útmutatók, minőségirányítási elvek, valamint a NÉBIH által biztosított szakmai informatikai rendszerek használatával látják el feladataikat. A többéves nemzeti ellenőrzési terv előkészítését és végrehajtását a NÉBIH koordinálja.

A NÉBIH ellátja a nemzetközi kapcsolattartással összefüggő feladatokat az Európai Élelmiszer-biztonsági Hivatal hazai partnerintézményeként, emellett kijelölt nemzeti kapcsolattartó pont az Európai Unió élelmiszerekre és takarmányokra vonatkozó gyors vészjelző rendszerében (RASFF). Együttműködik a WHO-val és a FAO-val, részt vesz a Codex Alimentarius munkájában, közreműködik az Analitikai és Mintavételi Módszerek szakbizottságának (CCMAS) titkársági feladataiban és szervezi annak éves üléseit.

2014-ben az élelmiszerláncról és hatósági felügyeletéről szóló 2008. évi XLVI. törvény (Éltv.) 39/D. §-a alapján a NÉBIH tulajdonosi joggyakorlásával létrehozásra került az Élelmiszerlánc-biztonsági Centrum Nonprofit Korlátolt Felelősségű Társaság (ÉLBC Kft.), amely ellát egyes, az élelmiszerlánc-felügyelethez kapcsolódó közfeladatokat.

A NÉBIH vállalkozási tevékenységet nem végez.

A Kormány **1703/2013. (X.8.) határozatával fogadta el az Élelmiszerlánc-biztonsági Stratégiát** (Továbbiakban: ÉLBS), amely mint nemzeti középtávú stratégia 2022-ig határozza meg az élelmiszerlánccal kapcsolatos legfontosabb célokat és feladatokat 4 stratégiai cél és 11 program mentén. A stratégia végrehajtásáért elsődlegesen Földművelésügyi Minisztérium a felelős a Nemzeti Élelmiszerlánc-biztonsági Hivatallal együttműködve és bevonva a megyei kormányhivatalokat.

Az Éltv. 47/C. §-a alapján az élelmiszerlánc-biztonsági stratégia, a több éves terv és éves ellenőrzési terv végrehajtásáról, a célok teljesüléséről, valamint a felügyeleti díj felhasználásáról az élelmiszerlánc-biztonsági jelentés keretében az országos főállatorvos évente beszámol az Országgyűlésnek, melyet tárgyévet követő év június 30-ig kell az Országgyűlés elé terjeszteni. **Az Éltv. 47/B. §-ának (11) bekezdése alapján a NÉBIH április 30-ig jelentést állít össze az országos főállatorvosnak.** **A NÉBIH szakmai működéséről szóló részletes beszámolót az Éltv.-ben meghatározott jelentések tartalmazzák, illetve azok részeként kerül elfogadásra.** A NÉBIH Erdészeti Igazgatósága az erdőkről, az erdők egészségi állapotáról és az erdőgazdálkodásról minden évzárás adattári átvezetése után a következő évben részletes Erdőbeszámolót készít a Minisztérium részére. Az éves szakmai jelentések jóváhagyásáig a NÉBIH 2016-ös tevékenységeiből az alábbiakat emeljük ki:

Az Európai Unió felmérése szerint 2006 óta a kábítószer után az élelmiszerrel kapcsolatos visszaélés a legnagyobb üzlet. A visszaélések felderítésére 3 európai országban hoztak létre központi speciális egységeket (Olaszország, Dánia, Magyarország). A magyar lakosság és a hazai élelmiszerlánc biztonsága iránt elkötelezett szervezet eredményei magukért beszélnek: többek között 9,5 milliárd forint ÁFA- és adóelkerülés megakadályozása, több mint 12 millió laborvizsgálat és fél tucat sikeres szemléletformáló kampány a mérleg.

A NÉBIH központi ellenőrzéseinek hatékonysága továbbra is mintegy 92%-os. A hivatal gyors reagálású, operatív jellegű ellenőrzéseket végző részlege, a ***Kiemelt Ügyek Igazgatósága (KÜI)*** 2016-ban is számos esetben derített fel illegális tevékenységeket, majd hozott nyilvánosságra élelmiszerlánc-hamisítási, csalási ügyeket.

Országos szinten folytatódott tavaly az illegálisan működő, többek között internetes kereskedelmet folytató vállalkozások tevékenységének ellenőrzése (például növényvédő szert, vetőburgonyát hirdetők), a húst és húskészítményt áruló kereskedések, a webáruházak és beszállítóik, a reform élelmiszergyártók és-forgalmazók, a növényi termékeket előállítók vizsgálata, borászati termékek ellenőrzése, külföldi tej és tejtermékek, lengyel eredetű tojások és az étrend-kiegészítők célellenőrzése. A NÉBIH adatbázisaiban, valamint az EKAER rendszerben történő adatelemzésekkel, számos eredményes lánc ellenőrzést hajtottak végre a NÉBIH szakemberei. A NÉBIH 2016-ban összesen 705 ellenőrzést hajtott végre. Ez 2.472 tonna élelmiszert érintett. A megindított eljárások során közel 399 millió Ft bírságot szabott ki.

A hamisítás elleni fellépés hatékonyságát tovább növeli az Országos Gyógyszerészeti és Élelmezés-Egészségügyi Intézettel (OGYÉI) előkészítés alatt álló együttműködési megállapodás, valamint a Hamisítás Elleni Nemzeti Testülettel (HENT), a Tej Terméktanáccsal és az Országos Magyar Méhészeti Egyesülettel (OMME) meglévő szoros együttműködés.

Az élelmiszerlánc szereplők tevékenységének hatékony élelmiszerlánc-felügyeleti nyomon követése érdekében az elmúlt években bevezetésre került **az élelmiszerlánc-felügyeleti információs rendszer (FELIR)**. Ennek révén az élelmiszerlánc valamennyi szereplője (őstermelőtől a multinacionális cégekig mintegy 350 ezer ügyfél) megkapta a FELIR-azonosítóját, a nyilvántartásba vételi és engedélyezési folyamatok pedig elektronikusan intézhetők.

2015-ben összeállításra került az **Intelligens Élelmiszerlánc-biztonsági Elemző Rendszer** (**INTEL**) projekt szakmai koncepciója, – ami részben a korábbi FELIR fejlesztésekre támaszkodik – amely alapján a projekt nevesítésre került a KÖFOP éves fejlesztési keretében is. Ezt követően 2015 szeptemberében megkezdődött a projekt támogatási kérelmének és közbeszerzési eljárásának előkészítése. A projekt legfőbb célja egy, az egész élelmiszerláncon koherensen végigvonuló korszerű kockázatelemzési rendszer kialakítása és alkalmazása. A projekt támogatási kérelmét 2016 februárjában nyújtotta be a Hivatal, a felmerült hiánypótlások és tisztázó kérdések megválaszolását követően 2016 júliusában született meg a feltételes támogató döntés, amely alapján ún. nem megkezdhető projektre történt támogatási szerződés kötése 2016. szeptember 1-jén. A NÉBIH benyújtotta a megkezdhető projektre vonatkozó támogatási szerződés módosítását és az erre vonatkozó hiánypótlást is teljesítette, jelenleg a döntésre vár. A fentiekkel párhuzamosan a NÉBIH 2016 májusa és szeptembere között lefolytatta a projekthez szükséges fejlesztésekre vonatkozó közbeszerzést, a vállalkozási szerződést 2016. szeptember 2-án kötötték meg. A szerződés hatályba lépésének előfeltétele a fenti támogatási szerződés módosítás elfogadása és hatályba lépése.  
Ezzel egy időben a NÉBIH határidőben, 2016. szeptember 15-i dátummal teljesítette a projekt első mérföldkövét, ezzel lezárult a projekt előkészítés szakasza, melynek eredményeképpen a pályázati és közbeszerzési dokumentáció elkészítésén túl részletekbe menő szakmai felmérésekre került sor, amelyek a fejlesztés alapjául szolgálnak majd.

A NÉBIH élelmiszerlánc-biztonsággal kapcsolatos közérdekű bejelentésekre létrehozott **„Zöld Szám” bejelentő vonalára 11.255 db megkeresés érkezett**, melyből a fogyasztók közel 1.800 esetben fordultak hatóságunkhoz különböző szakterületeket, legfőképpen élelmiszerbiztonságot, növény- és talajvédelmet érintő közérdekű bejelentéssekkel kapcsolatban. A **hivatal központi általános ügyfélszolgálatára 2016. évben összesen 12.070 db telefonhívás valamint 4.580 db elektronikus levél érkezett**, melyek jellemzően szakágazatot érintő komplex tájékoztatáskéréssel kapcsolatos megkeresések voltak. A NÉBIH hatósági munkájának, sajtómegjelenéseinek hatására is jelentősen megnövekedtek a megkeresések és visszajelzések a lakosság részéről, például a madárinfluenza, a veszettség, a parlagfű, a kadmium és kobalt szennyezett reggeliző készletek, a szalmonellával fertőzött tojásszállítmány, valamint a lefoglalt élelmiszerek forgalmazóit és bezárt vendéglátóegységeket összegyűjtő jogsértői lista kapcsán érkezett a legtöbb kérdés.

**Válságkezelés kapcsán kiemelendő a madárinfluenza járvány, mely európai méretű** **állategészségügyi problémává vált**. Gazdasági haszonállatoknál a NÉBIH Nemzeti Referencia Laboratóriuma először egy Békés megyei állományból mutatta ki magas patogenítású madárinfluenza (HPAI) vírus jelenlétét 2016. november 3-án. Az országos főállatorvos november 3-án elrendelte a földművelésügyi miniszter által, 2016. július 14-én jóváhagyott Válságkezelési Terv életbe léptetését, és az Országos Járványvédelmi Központ (OJK) felállítását. A járványkitörés 2016. november 4-én bejelentésre került az EU-nak és a Nemzetközi Állatjárványügyi Hivatalnak (OIE) is. Az országos főállatorvos ugyanekkor hivatalosan is tájékoztatta a magyarországi társhatóságokat, társszervezeteket (ME, valamennyi megyei Kormányhivatal, OKF, ORFK, OTH, NAV, NAK, BTT, Országos Vadászkamara, stb.). A kelebiai kitörés szerb-magyar határhoz való közelsége miatt a szerb hatóságot külön is értesítettük. A normál mintaszám közel ötszörösét dolgozza fel a NÉBIH állategészségügyi referencia laboratóriuma. Jelentős humánerőforrás átcsoportosításokat kellett végrehajtani a laboratóriumon belül, hogy a molekuláris laboratórium 17 órás osztott műszakban tudja feldolgozni a naponta beérkező mintákat (csúcsidőben a mintaszám megközelítette a napi 3000 darabot is, ez a kapacitás, illetve a feldolgozás üteme az EU-ban is egyedülálló). Madárinfluenza felderítésére a háziszárnyasok és tenyésztett vadmadarak, továbbá vadon élő madarak mintái érkeztek, 110.255 vizsgálatot végeztek. A beszámoló írásának időpontjában a gazdálkodóknak megállapított kártalanítás összege **10,4 Mrd Ft**.

A NÉBIH 2016. évben is folytatta a 2015. évben megkezdett kettős (tanácsadó és ellenőrző) programját, mellyel támogatja a harmadik országba irányuló élelmiszerexport sikerességét, így biztosítva a követelményeknek való egységes megfelelést. A program keretében, valamint a harmadik országi hatóságok szakemberei által végzett helyszíni ellenőrzések kísérőjeként 2016-ban a NÉBIH 84 ellenőrzést végzett. 2016-ban a NÉBIH elnyerte a jogot, hogy az Izraelbe exportálni kívánó létesítményeket elfogadja, így az USA exportra jelentkező létesítmények után Izraelbe is megkezdhetik a szállításokat, a NÉBIH engedélyével.

2016. évben folytatódott a minőségvezérelt **közétkeztetés projekt**, az év végétől a tálaló-melegítőkonyhákra kiterjesztve. 2016. év végéig elvégeztünk 2.614 közétkeztető főzőkonyha (melyek összesen 1.091.522 étkezőt látnak el) és 281 tálaló-, melegítőkonyha (étkezők száma: 34.699 fő) élelmiszerbiztonsági és minőségi szempontok szerinti minősítését. A minősítéseket követően a konyhák üzemeltetetői a feltárt hibák javítására írásban egyedi, a konyhára szabott szakmai javaslatot kaptak a NÉBIH-től. A minősítéseket a NÉBIH az ÉLBC Kft. közreműködésével végzi.

A NÉBIH kommunikációs tevékenysége továbbra is az Élelmiszerlánc-biztonsági Stratégiában megfogalmazottak szerint működik. A hiteles és erős hatóság képét a teljes élelmiszerláncot felölelő magas szakmai színvonalon végzett tevékenységeink révén tudjuk biztosítani. Az élelmiszerlánc biztonságának javulását a szakmai feladatok ellátása mellett, a különböző célcsoportoknak szóló kommunikációval valósítjuk meg. Fontosnak tartjuk a vásárlók egyéni felelősségérzetének további erősítését, amely elengedhetetlen ahhoz, hogy hosszú távon érdemi előrelépés történjen az élelmiszereredetű kockázatok számának csökkenésében. A **szemléletformáló programok** így kiemelt jelentőségűek a hivatal életében. Kommunikációs stratégiánk egyértelműen megfogalmazza a kiskorúak ismeretterjesztésének fontosságát, azonban a szemléletformáló tevékenység kiterjed az élelmiszerlánc összes szereplőjére. A hivatal partnerségi viszonyra törekszik mind a vásárlókkal, mind a vállalkozókkal, amit hatékony információátadással és tudásmegosztással valósít meg. Élénk közkapcsolati rendszert tartunk fent, így médiajelenlétünk számos témában folyamatosan biztosított. Egyrészt vásárlói igény, másrészt kormányzati döntés eredménye a tudatos vásárlói lét, amelynek kialakulásához a média jelentősen hozzá tud járulni. Ezt hivatott erősíteni a NÉBIH ingyenesen hívható Zöld számának népszerűsítése is. A 2016 decemberében indított kampány üzenete szerint a Zöld számon (06 80 263 244) a fogyasztó bejelentést tehet minden olyan esetben, amikor élelmiszerrel kapcsolatos biztonsági problémát tapasztal. Ilyen például a lejárt fogyaszthatósági vagy minőség-megőrzési idő, jelöletlen élelmiszer, visszafagyasztott termék, higiéniai problémák az elárusító- vagy vendéglátóhelyen.

Ismeretterjesztő kampányaink 2016-ban is folytatódtak, illetve új területek felé is nyitott a hivatal. Ilyen az **élelmiszerpazarlással foglalkozó Maradék nélkül** elnevezésű kampány is, amelyet a NÉBIH az Európai Unió LIFE (L’Instrument Financier pour l’Environnement) környezetvédelmi alprogramjának pénzügyi támogatásával indított el 2016-ban. A kampány célja a hazai élelmiszerpazarlás mérséklése. A probléma jelentőségét érzékelteti, hogy Magyarországon évente kb. 1,8 millió tonna élelmiszerhulladék keletkezik, jelentős részük a háztartásokban, ami évente 40-46 kg-ot jelent fejenként. A számok alapján látszik, hogy ennél a programnál is kiemelt fontosságot kap a vásárlói tudatosság. A tájékoztatás érdekében elsődleges kommunikációs csatornaként létrehoztuk a [www.maradeknelkül.hu](http://www.maradeknelkül.hu) weboldalt, ahol a programról, illetve a megoldási javaslatokról informálódhatnak az érdeklődök. Számos rendezvényen, illetve konferencián vettünk részt a témával kapcsolatban.

Nagynyilvánosságot kaptak 2016-ban is a NÉBIH által szervezett **Szupermenta terméktesztek** (www.szupermenta.hu).Ennek keretében 14 termék tesztjére került sor - pl. tejcsokoládé, vaj, facsart narancs, fűmagkeverék, gumicukor - **komplex (laboratóriumi/érzékszervi/kedveltségi) vizsgálata** és ennek közzététele történt meg**.** A Szupermenta terméktesztek célja, hogy az adott termékcsoport átvilágítása után a rendelkezésre álló információk megosztásával, a vásárlói igényeket a minőségi élelmiszerek irányába tolja el, valamint a vállalkozói (beszállító, gyártó, kereskedő) felelősségtudatot növelje. A NÉBIH szakemberei 2016-ban több mint 250 terméken több mint 5 ezer laboratóriumi mérést végeztek. A kedveltségi kóstolásokon pedig mintegy 300-an vettek részt. A NÉBIH folyamatosan részt vett **az élelmiszerlánc-felügyeleti díjjal kapcsolatos EU Bizottsági vizsgálat tagállami dokumentumainak összeállításában** (pl. multinacionális áruházláncok magasabb ellenőrzési kiadásainak szöveges és számszaki indoklása, harmadik feles észrevételek véleményezése).

A sikeres hatósági fellépésen túl a Földművelésügyi Minisztérium és a NÉBIH számára is kiemelten fontos a **szakmaközi szervezetetekkel kialakított partneri kapcsolat**, a minél gyakoribb információ-megosztás és az együttműködés. A Tej Szakmaközi Szervezet és Terméktanács (a továbbiakban: TTT) a Kormányzat és az ágazat minden szereplőjének közös érdeke, hogy szoros együttműködéssel javítsa a termékpálya szervezettségét, a tejpiaci környezet kiszámíthatóbbá és kiegyensúlyozottabbá tételét, valamint a tej- és tejtermékfogyasztás népszerűsítését és növelését. A TTT-vel 2015-ben megkezdtük az együttműködést és az első ellenőrzéseket. A TTT kezdeményezésére 2016-ban külön feladatot jelentett a Magyarország területén működő tejfeldolgozó, nagykereskedelemmel foglalkozó tejágazati szereplők, valamint a tej-nagy/kiskereskedők ellenőrzése, összesen 92 db ellenőrzést végeztünk el piacszervezési hozzájárulás címen. A hatályos jogszabályban rögzítettek szerint a befizetést teljesítő/nem teljesítő ügyfelek ellenőrzésére a NEBIH jogosult. A TTT részéről további megkeresés érkezett 2016. év decemberében összesen 94 db cégre vonatkozóan, melynek vizsgálatra történő előkészítése szintén megtörtént.

Az e-közigazgatás ügyfelek között kiemelkedő elégedettséget élvező fejlesztése volt a turista állami horgászjegy online értékesítése (tuhir.nebih.gov.hu). A **TUHIR** népszerűsítésnek köszönhetően eddig közel 28 ezer fő regisztrált a rendszerbe, és ebből több mint 17 ezer személy váltott turista állami horgászjegyet.

Az **Állami Halőri Szolgálatot (ÁHSZ)** a NÉBIH 2015. május 1-től működteti. 2016-ban a szolgálat több mint 230 jogsértő horgásszal és halásszal szemben kezdeményezett eljárást, melyek első és másodfokon közel 7 millió forint halvédelmi bírság kiszabását eredményezték.

A horgászok és halászok, halőrök és társadalmi halőrök ellenőrzésén túl, az ÁHSZ éttermekben, halboltokban a halhús teljes nyomonkövetését is ellenőrizte. A NÉBIH külön bejelentő e-mail címet üzemeltet az ÁHSZ-nek szóló információk 24 órás figyelésére. Az ÁHSZ működése fejezeti forrásból is támogatott.

Az **agrár-közép és -felsőoktatásban** a NÉBIH támogatja a hatékony, az élelmiszerágazat számára stratégiai fontosságú funkciókat betölteni képes tudásközpontok létrejöttét. Ennek szerves részeként **együttműködési megállapodásokat köt felsőoktatási intézményekkel**, kihelyezett tanszékeket biztosít a hallgatók részére, ezen felül segít a kötelező szakmai gyakorlatok aktív és hasznos letöltésében, valamint a NÉBIH kapcsolatot ápol a felsőoktatási intézmények szakkönyvtáraival is. A 2016. évben a NÉBIH-nél töltötte szakmai gyakorlatát 171 fő.

**A NÉBIH továbbá 2016-ban kihelyezett tanszéket hozott létre a Szent István Egyetem Élelmiszer tudományi Karával közösen.** Az új tanszék legfontosabb célja a hatékony utánpótlás-nevelés, megfelelő elméleti és gyakorlati felkészültséggel rendelkező élelmiszermérnök szakemberek képzése, valamint tudományos kutatások-fejlesztések elősegítése, ezzel is biztosítva az élelmiszerlánc-biztonsággal és -felügyelettel kapcsolatos feladatok magas szintű ellátását. A két szervezet közösen vállalja többek között a graduális, posztgraduális és doktori képzésekben, a tudományos, kutatási-fejlesztési feladatokban, a szaktanácsadói munkákban való együttműködést. Továbbá a két intézmény feladatként határozta meg egy hosszú távú élelmiszerlánc-biztonsági oktatási stratégia kidolgozását és megvalósítását, valamint szakmai továbbképzések, tudományos és ismeretterjesztő konferenciák, rendezvények szervezését.

**A NÉBIH bevezette a faanyag nyomon követést szolgáló EUTR rendszert.** Az EUTR nyilvántartásba minden olyan személynek és szervezetnek regisztrálnia kell, aki Magyarország területén fát vagy faterméket hoz forgalomba, illetve ezekkel kereskedik. A rendszer célja, hogy a faanya kereskedelmi láncba tartozó tevékenységek, azok helyszínei, érintettjei beazonosíthatóak legyenek, ezáltal hatékonyan lehessen fellépni az illegális fakitermelés ellen, erdeink és környezetünk védelme érdekében. A rendszer létrehozása összhangban áll az európai uniós elvárásokkal.

***II. Az év folyamán az intézményen belül bekövetkezett szervezeti-szerkezeti változások***

A Kormány *a központi hivatalok és a költségvetési szervi formában működő minisztériumi háttérintézmények felülvizsgálatával kapcsolatos intézkedésekről* szóló 1312/2016 (VI.13.) Korm. határozatával döntött az államigazgatási és kapcsolódó állami feladatok minisztériumi szervezetrendszerben, területi szinten a fővárosi és megyei kormányhivatalokban, illetve a járási (fővárosi kerületi) hivatalokban történő ellátásáról. A döntés értelmében a NÉBIH egyes hatósági feladataiban a fővárosi és megyei kormányhivatalok járnak el. **Az átalakítás végrehajtására vonatkozó 378/2016. (XII. 2.) Korm. rendelet ugyan csak 2017. január 1-jétől hatályos, azonban 2016-ban kellett előkészíteni mind az átadás-átvételt, mind a feladatkörében megerősített NÉBIH megújítását, a feladatprioritások meghatározását**.

Az említett jogszabályok alapján a területi igazgatás lett a NÉBIH jogutódja egyes hatósági feladatokban, mindez azonban összhangban az ÉLBS-sel nem érinti a Hivatal erős ellenőrzési, intézkedési, szankcionálási jogköreit, társadalmi szemléletformáló feladatait. A NÉBIH kiemelt ellenőrzési, tájékoztatási, kockázatkezelési, adatelemzési tevékenységét meg kell szilárdítani, mindemellett egyre fontosabb szerepet kap a felhalmozott és széleskörű szakmai információk alapján a Hivatal tudáscentrum szerepe, valamint a lakosság és a fogyasztók ismereteinek bővítése.

2016 nyarán egyeztetések folytak a NÉBIH-től a területi igazgatáshoz átkerülő hatósági feladatok köréről. Az átadandó feladatokkal párhuzamosan döntés született arról, hogy mindez a NÉBIH létszámából több szakterületet érintően összesen 53 státusz átadását jelenti. 2016 novemberben a Pest Megyei Kormányhivatallal a jogutódlás konkrét feltételeiről (átadandó ügyek, dolgozók, tárgyi eszközök, szerződések) megállapodást kötöttünk, ezzel egyidejűleg részletes kalkuláció készült a feladatátadás költségvetési vonzatairól, amely 381,1 m Ft kiadást és ennek forrásaként 130,7 m Ft bevételt és 253,4 m Ft költségvetési támogatást jelent.

Mindemellett a NÉBIH-en belül is megkezdődött a felkészülés a kiemelt feladatokra, ami munkáltatói intézkedéseket is igényelt. Saját hatáskörben néhány dolgozónktól meg kellett válnunk, annak érdekében, hogy a munkakör struktúrát a 2017-es feladatok tükrében határozhassuk meg. Elkezdődött az országos laboratóriumi hálózat átalakítása az Élelmiszerlánc-biztonsági Stratégia alapján, melynek egyik kitűzött célja egy új, integrált, hatékonyabb laboratóriumi rendszer létrehozása.

***III. Az előirányzatok alakulása, gazdálkodási folyamatok***

A NÉBIH 2016. évi gazdasági éve még nagy bizonytalansággal indult, hiszen a 2016. évi költségvetési törvény még az ún. sávos (progresszív) felügyeleti díj bevétellel számolt, miközben azt az EU Bizottság vizsgálata nyomán az Országgyűlés törvénymódosítással 2015. végén azt hatályon kívül helyezte. Bár a kormányzat is tisztában volt azzal, hogy a **bevételkiesést költségvetési támogatással pótolni szükséges**, ennek rendezésére csak a Magyarország *2016. évi központi költségvetéséről szóló* 2015. évi C. törvény módosításával volt mód, mellyel a NÉBIH 4,7 Mrd Ft költségvetési támogatást kapott vissza. A törvénymódosítás 2016. június 24-én lépett hatályba, azaz a NÉBIH számára havi központi költségvetési támogatást először júliusban nyitott meg a Kincstár. Ez azt eredményezte, hogy július 20-ig csak a felügyeleti díjból és más bevételeinkből gazdálkodhattunk, így számos, tervezett kiadást az év második felére kellett koncentrálni, hogy június-július hónapok folyamán elkerüljük a szállítói számláknál jelentős fizetési késedelmet.

A 4,7 Mrd Ft-on felül az egyeztetéseken az FM és a NÉBIH jelezte, hogy ez önmagában nem elegendő plusz támogatásként, hiszen a NÉBIH új feladatokat is kapott, amely a 2016. évi költségvetési törvényben is tükröződött az eredeti összes kiadási/bevételi előirányzat növekedésével. A 2017. évi tervezés és a 2016. évi költségvetési törvény módosítás során kezdeményeztük **a NÉBIH kiadási előirányzatának és költségvetési támogatásának emelését 703 millió Ft-tal, kiemelten az alábbi új feladatok miatt**:

* részvétel a feketegazdaság elleni küzdelemben, az Elektronikus Közúti Áruforgalom Ellenőrző Rendszer (EKÁER) működtetésében, valamint a Kiemelt Ügyek ellenőrzése;
* élelmiszerlánc-felügyeleti információs rendszer (FELIR) és kapcsolódó szakrendszerek üzemeltetése;
* közétkeztetés ellenőrzése;
* faanyag-kereskedelmi lánc ellenőrzése;
* közreműködés az üvegházhatású gázokkal kapcsolatos nemzeti jelentéseken belül a szántóföldi jelentésben.

A többletigény a 2017. évi tervezés során elismerésre került, illetve 2016-ra a NÉBIH a Kormány 1768/2016. (XII.15.) határozata alapján plusz 450 millió Ft forrást kapott a 2015. évi kötelezettségvállalással nem terhelt fejezeti maradványok terhére.

A 2016. évi kiadások jelentős része az utolsó negyedévre, ezen belül is decemberre koncentrálódott, amely nagyban megnehezítette a munkaszervezést. Decemberben a költségvetési és beszerzési munkatársak részére folyamatos rendkívüli munkavégzést kellett elrendelni. A **kiadások év közbeni szélsőséges megoszlásának három oka volt**:

* az év eleji forráshiánnyal küzdöttünk, majd a bevételek, elsősorban a többlettámogatások az év legvégén folytak be;
* a magas pathogenitású madárinfluenza járvány miatt a NÉBIH-nél jelentkező extra kiadások pl. az állatok kíméletes leöléshez szükséges vegyszerek, fertőtlenítőszerek, védőfelszerelés, a megsemmisítés költségei). 2016. december 31-ig 1.165 millió Ft kártalanítást folyósítottunk a gazdálkodóknak és kb. 900-1.000 millió Ft kiadási kötelezettségvállalás keletkezett a hatósági költségek terén. A szöveges beszámoló készítésének időpontjában a járvány várható összköltségét mintegy 12 Mrd Ft-ra becsüljük, ám a járványhelyzet még mindig nem szűnt meg.
* az az általános elvárás, hogy a költségvetési szervek maradványát minimalizáljuk, a kifizetések minél nagyobb mértékben 2016-ban teljesüljenek (FM KF/1440/2016. sz. ügyirat).

**Az előirányzatok változása és teljesítése**

A NÉBIH hosszú évek óta szem előtt tartott célja, hogy a beszerzési igények felülvizsgálatának intenzív központosításával, új szállítópartnerek felkutatásával gazdaságos és hatékony működést valósításon meg, s ezzel biztosítsa az eredményes szakmai tevékenységet.

A 2015. és 2016. évek összevetése alapján az intézmény éves költségvetése kb. 18-20 Mrd Ft-os nagyságrendet tesz ki.

*adatok ezer Ft-ban*

| **Év** | **2015.** | | | **2016.** | | | **2016/2015.** |
| --- | --- | --- | --- | --- | --- | --- | --- |
| **Kiemelt előirányzat** | **Eredeti** | **Módosított előirányzat** | **Teljesítés** | **Eredeti** | **Módosított előirányzat** | **Teljesítés** | **Teljesítés aránya** |
| Személyi kiadás | 6 010 500 | 5 196 082 | 5 101 634 | 6 010 500 | 5 922 434 | 5 468 067 | 107% |
| Szoc.ho. adó és munkaa-t. terh.járulékok | 1 690 300 | 1 502 139 | 1 489 928 | 1 690 300 | 1 695 088 | 1 564 203 | 105% |
| Dologi kiadás | 5 049 100 | 9 286 276 | 8 099 656 | 5 527 600 | 9 143 437 | 8 525 584 | 105% |
| Nemzetközi kötelezettségek | 0 | 6 658 | 6 658 | 6 000 | 3 114 | 3 114 | 47% |
| Egyéb elvonások, befizetések | 0 | 0 | 0 | 0 | 26 831 | 19 060 | - |
| Műk. célú kiadások áh-n belülre | 300 000 | 240 822 | 227 413 | 220 | 110 820 | 90 117 | 40% |
| Műk. célú kiadások áh-n kívülre | 0 | 881 954 | 862 188 | 293 780 | 2 623 706 | 2 623 696 | 304% |
| Beruházások | 1 634 600 | 2 536 768 | 1 977 007 | 6 514 200 | 2 033 995 | 1 641 633 | 83% |
| Felújítások | 750 000 | 343 838 | 315 223 | 750 000 | 216 950 | 196 169 | 62% |
| Felhalm.célú visszatér.tám. | 0 | 99 000 | 69 000 | 0 | 87 400 | 77 400 | 112% |
| **Kiadások összesen** | **15 434 500** | **20 093 537** | **18 148 707** | **20 792 600** | **21 863 775** | **20 209 043** | **111%** |
| Működési célú támogatások áh-n belülről | 0 | 8 677 348 | 8 677 348 | 0 | 2 489 307 | 2 435 268 | 28% |
| Egyéb felhalmozási célú tám. | 0 | 18 000 | 18 000 | 0 | 25 025 | 1 750 320 | 9724% |
| Közhatalmi bevételek | 13 376 000 | 7 154 691 | 6 936 660 | 18 092 600 | 8 692 600 | 7 583 151 | 109% |
| Intézményi működési bevételek | 2 058 500 | 2 676 050 | 2 893 885 | 2 700 000 | 2 814 365 | 2814365 | 97% |
| Felhalmozási bevételek | 0 | 400 | 396 | 0 | 1 463 | 1 455 | 367% |
| Működési célú átvett pénzeszközök | 0 | 746 775 | 746 775 | 0 | 922 555 | 921 092 | 123% |
| Felhalmozási célú átvett pénzeszközök | 0 | 87 419 | 87 419 | 0 | 90 107 | 90 107 | 103% |
| Központi, irányító szervi támogatás | 0 | 273 897 | 273 897 | 0 | 4 883 723 | 4 883 723 | 1783% |
| Előző évi maradvány igénybevétele | 0 | 458 957 | 458 957 | 0 | 1 944 630 | 1 944 630 | 424% |
| **Bevételek összesen** | **15 434 500** | **20 093 537** | **20 093 337** | **20 792 600** | **21 863 775** | **22 424 111** | **112%** |

A kiadás összességében 11%-kal nőtt 2016-ra, amely főként három tényező következménye:

* a 2015. évi maradvány jelentős, majd 2 Mrd Ft-os összege, amely 2016-ban került felhasználásra;
* a madárinfluenza járvány költségei;
* az új feladatok (pl. FELIR üzemeltetés, EUTR nyilvántartás és ellenőrzés).

A forrás oldal növekedése 12%-os. Azonban a bázisalapú összehasonlítást korlátozza, hogy 2016-ban egyszeri jelentős, 1,7 Mrd Ft-os bevételi többletet okozott, hogy az Intelligens élelmiszerlánc-biztonsági elemző rendszer létrehozása, szállítói finanszírozású uniós projektben 50% szállítói előleg kifizetését teljesítette a Miniszterelnökség, mint Közreműködő Szervezet. Ez a NÉBIH-nél, mint a projekt kedvezményezettjénél a költségvetési számvitel szerint bevételként kezelendő, miközben a kiadások majd 2017-2018-ban merülnek fel.

A bevételek szerkezetében a kiugró arányváltozásokat technikailag az okozza, hogy a sávos felügyeleti díj bevétel 4,7 Mrd Ft-os kiváltása 2015-ben maradvány-átvételből, 2016-ban póttámogatásból történt.

**Kiadási előirányzatok**

A **személyi juttatás** előirányzat alakulását az alábbi táblázat szemlélteti:

2016. évi személyi kiadások előirányzat-teljesítés

*adatok ezer Ft-ban*

| **Megnevezés** | **Eredeti előirányzat.** | **Módosított előirányzat** | **Teljesítés** |
| --- | --- | --- | --- |
| K1101 - Törv.szerinti illetmény,munkabér | 5 094 419 | 4 821 827 | 4 449 006 |
| K1103 - Céljuttatás, projektprémium | 0 | 73 027 | 60 521 |
| K1104 - Készenl.ügy.-,hely.díj,t.óra,túlsz | 100 000 | 23 595 | 23 595 |
| K1105 – Végkielégítés |  | 124 123 | 79 864 |
| K1106 - Jubileumi jutalom | 55 530 | 58 073 | 58 046 |
| K1107 - Béren kívüli juttatások | 167 000 | 265 284 | 264 361 |
| K1108 - Ruházati költségtérítés | 0 | 199 200 | 199 170 |
| K1109 - Közlekedési költségtérítés | 70 000 | 63 007 | 62 624 |
| K1110 - Egyéb költségtérítés | 41 551 | 22 823 | 22 159 |
| K1111 - Lakhatási támogatások | 6 000 | 7 000 | 6 650 |
| K1112 - Szociális támogatások | 16 000 | 19 200 | 17 404 |
| K1113 - Foglalk. egyéb személyi juttatásai | 90 000 | 107 539 | 102 009 |
| K122 - Mvégz.ir.e.jogv.nem saj.fogl.fiz.j. | 70 000 | 54 015 | 41 596 |
| K123 - Egyéb külső személyi juttatások | 300 000 | 83 721 | 81 063 |
| **K1 - Személyi juttatások összesen** | **6 010 500** | **5 922 434** | **5 468 068** |
| **K2 - M.adókat terh.jár.és szoc.hj.adó** | **1 690 300** | **1 695 088** | **1 564 203** |

A Hivatal engedélyezett létszámkerete 1179 fő. Az induló létszámkeret 1123 fő volt, melyet a földművelésügyi miniszter az új feladatok tényleges munkaerő szükségletére tekintettel év közben megemelt. Az éves átlagos statisztikai állományi létszám 1.124 fő volt, a munkajogi létszám ennél magasabb (záró: 1.179 fő) az elsősorban gyermekszületés miatt tartósan távollévő munkatársak miatt. A statisztikai létszám év közben nem érte el az engedélyezett létszámkeretet, ennek oka a rendkívüli nagy fluktuáció volt, amelyet a NÉBIH és a közigazgatás átszervezése miatti bizonytalanság érzés erősített fel.

Az előző évvel összehasonlítva a személyi juttatás kifizetése **7,2%-kal növekedett**. Ebben a növekvő létszámkeret mellet az is szerepet játszott, hogy a Hivatal a béren kívüli juttatások fejlesztésével tudatosan próbálja megtartani jól képzett és elkötelezett szakembereit.

Céljuttatás, projektprémium kifizetésére kizárólag uniós forrás terhére került sor. Végkielégítés kifizetésére a szakmai bevezetőben jelezett munkáltatói hatáskörű szervezeti intézkedések miatt volt szükség. 2015-höz képest növekedett az elrendelt rendkívüli munkavégzések szabadidő-megváltása (a foglalkoztatottak egyéb személyi juttatásai részeként). Rendkívüli munkavégzést kellett elrendelni többek között a madárinfluenza járvány kezelése és koordinálása, a hétvégén és éjszaka zajló ellenőrzések és a rendszerint hétvégén szervezett vásárok, szakmai rendezvények miatt, ahol a kollégák a NÉBIH standján a lakosság és az élelmiszerlánc szereplők tájékoztatásban, szemléletformálásában vettek részt. A rendkívüli munkavégzés szabadidőben történő megváltására a NÉBIH-nek nincs elegendő kapacitása.

2016. január 1. és 2016. december 31 között **105 fő** létesített jogviszonyt, az alábbi megoszlásban:

|  |  |  |  |
| --- | --- | --- | --- |
| **Jogviszony típusa** | **Részmunkaidőben** | **Teljes munkaidőben** | **Összesen** |
| Kttv. | 1 | 104 | 105 |
| Mt. | 0 | 0 | 0 |
| **összesen** | **1** | **104** | **105** |

2016. évben Munka törvénykönyve hatálya alá tartozó dolgozó nem került felvételre, csak kormányzati szolgálati jogviszonyba kerültek kinevezésre kormánytisztviselők. Ebből egy évnél kevesebb jogviszonnyal rendelkező kormánytisztviselő 35 fő volt, 1-3 év tapasztalattal 18 fő, 3-5 év tapasztalattal 7 fő, 5 év feletti tapasztalattal 45 fő került foglalkoztatásra. Az új belépők aránya az engedélyezett létszámkerethez képest 8,9%.

2016. évben **191 főnek** szűnt meg a jogviszonya ebből elhalálozás miatt **1** főnek, végleges közigazgatási áthelyezéssel **9** főnek, próbaidő alatt azonnali hatállyal **13** főnek, lemondással **9** főnek, felmentéssel **66** főnek, közös megegyezéssel **69** főnek, határozott idő lejárta miatt **17** főnek, alkalmatlanság miatt **1 főnek**, PéP törvény alapján a határozott idő lejártával **3 főnek**, öregségi nyugdíjkorhatár betöltésére tekintettel **2 főnek**, **1 főnek** pedig rendes felmondással a munkáltató részéről. A kilépők aránya az engedélyezett létszámkerethez képest 16,2%.

A Hivatal **statisztikai létszáma** 2016. december 31-én **1.112 fő volt**, melynek kor összetételét tekintve a következő: 30 év alatti munkatárs 146 fő, 31 és 40 év közötti 294 fő, 41 és 50 év közötti 346 fő, 51 és 60 év közötti 271 fő, 61 év feletti 55 fő. A korösszetételt szemlélteti a következő diagram:

A Hivatal **dologi kiadási** előirányzata a következő bontásban teljesült:

|  |  |  |  |
| --- | --- | --- | --- |
| 2016. évi dologi kiadások előirányzat-teljesítés | | | |
|  |  | *adatok ezer Ft-ban* | |
| Megnevezés | Eredeti  előirányzat | Módosított  előirányzat | Teljesítés |
| K311 - Szakmai anyagok beszerzése | 1 050 720 | 2 187 360 | 2 047 183 |
| K312 - Üzemeltetési anyagok beszerzése | 166 000 | 357 837 | 323 540 |
| K321 - Informatikai szolgált.igénybevétele | 400 000 | 607 172 | 574 442 |
| K322 - Egyéb kommunikációs szolgáltatások | 30 000 | 42 677 | 37 024 |
| K331 - Közüzemi díjak | 260 000 | 322 428 | 309 132 |
| K332 - Vásárolt élelmezés | 380 | 506 | 496 |
| K333 - Bérleti és lízing díjak | 415 000 | 551 066 | 537 083 |
| K334 - Karbant., kisjavít. szolgált. | 163 000 | 287 956 | 264 510 |
| K335 - Közvetített szolgáltatások | 5 000 | 8 962 | 3 938 |
| K336 - Szakmai tev. segítő szolgált. | 236 000 | 316 746 | 270 527 |
| K337 - Egyéb szolgáltatások | 1 050 000 | 1 595 887 | 1 527 581 |
| K341 - Kiküldetések kiadásai | 34 000 | 50 194 | 43 676 |
| K342 - Reklám- és propaganda kiadások | 78 000 | 141 491 | 109 287 |
| K351 - Műk.c.előz.felsz.ált.forg.adó | 944 000 | 1 647 781 | 1 486 575 |
| K352 - Fizetendő általános forgalmi adó | 575 000 | 874 901 | 850 011 |
| K354 - Egyéb pénzügyi műveletek kiadásai | 500 | 516 | 376 |
| K355 - Egyéb dologi kiadások | 120 000 | 149 957 | 140 203 |
| **K3 - Dologi kiadások összesen** | **5 527 600** | **9 143 437** | **8 525 584** |

A **dologi kiadások 2016-ban 5%-kal emelkedtek** a 2015. évi teljesítési adathoz képest, ez mintegy 426 millió Ft-ot jelent. Ebből azonban egyértelműem téves lenne azt a következtetést levonni, hogy a Hivatal kevésbé hatékonyan gazdálkodik. A növekedésnek három indoka van:

* a magas pathogenitású madárinfluenza járvány kiadásai (amelyek 2017-ben térülnek meg az állategészségügy járványhelyzetre szóló fejezeti célelőirányzatból);
* magasabb áfa befizetésekből, amely a szolgáltatási bevételek növekedésének következménye;fv
* a számlák kifizetésnek ütemezésből, hiszen a maradványcsökkentési elvárás miatt 2016. végén arra kellett törekednünk, hogy a számlák a 2016. költségvetési év terhére, fizetési határidőn belül kiegyenlítésre kerüljenek.

A növekedés a készletbeszerzés rovatokon: a szakmai anyagbeszerzés és az üzemeltetési anyagbeszerzés, valamint ehhez kapcsolódóan a fizetendő általános forgalmi adó sorokon figyelhető meg. Ezen belül is a vegyszer és szakmai anyag, valamint a munkaruha, védőruha beszerzésére fordított kiadások növekedtek, amely a 2016. IV. negyedévében kezdődött madárinfluenza járvánnyal hozható összefüggésbe. Nőttek a különféle vakcina beszerzésére fordított kiadások is, elsősorban Dél-Kelet Európából terjedő bőrcsomósodáskór (lumpy skin desease - LSD) magyarországi első megjelenésnek veszélye miatt.

Csökkenés figyelhető meg ugyanakkor szinte minden további rovaton, átlagos mértéke 25%. A csökkenés - a %-ban kimutatott mértéke alapján – a közvetített szolgáltatásokon túl szakmai tevékenységet segítő szolgáltatások, az egyéb dologi kiadások, a közüzemi díjak és az egyéb kommunikációs szolgáltatások sorokon figyelhető meg. **A csökkenés forint összegben kimutatott összege alapján a közüzemi díjak kiadásainak további mérséklődését, illetve a szakmai tevékenységet segítő szolgáltatási kiadások és bérleti díjak csökkenését szükséges kiemelni.**

A bérleti díjak és ehhez kapcsolódóan az üzemeltetési díjak csökkenését egyértelműen a Hivatal által lefolytatott gépjármű flotta bérleti és üzemeltetési közbeszerzési eljárás okozta. A 2009. évben az akkor még a teljes MgSzH-ra megkötött bérleti szerződés 2015-ben lejárt. A 838 db-os bérelt flottából 760-at a megyei kormányhivatalokban használnak, 78-at a NÉBIH-nél. A Miniszterelnökség területi közigazgatásért felelős államtitkársága sem látott más lehetőséget ekkora volumenben a gépjárműpark pótlására, mint a flottabérlet újbóli kiírása. 2016. május 18-án a Miniszterelnökség Közbeszerzésért Felelős Helyettes Államtitkársága hozzájárulását adta az eredményhirdetéshez, ezt követően az egyetlen érvényes ajánlattevővel, az Arval Magyarország Kft.-vel 2016. július 1-jén megtörtént a szerződéskötés. A gépkocsik átadás-átvétele az új szerződés szerint augusztus közepétől kezdődött meg. Cserélni kellett a 100.000 km-nél többet futott használt autókat, az ajánlat szerint típusváltás miatt a mikrobuszokat, illetve minden autóba beépítésre került tasztatúra a nyilvántartáshoz. Az utolsó gépjármű átadása 2016. október 15-én volt. 2016-ban az ARVAL Magyarország Kft. részére már csak valamivel több, mint 1 Mrd Ft-ot kellett fizetnünk, miközben ez korábban 1,1 Mrd Ft felett volt. 2017-től, amikor a teljes évre az új szerződés vonatkozik, az éves kiadás 0,92 Mrd Ft lesz; azaz ez éves szinten 185 millió Ft-os megtakarítást jelent a műszaki színvonal fenntartása mellett, a műszaki korlátokat elérő gépkocsik folyamatos cseréjével. Megjegyzendő, hogy már a 2016-ban realizált megtakarítás is nagyobb lett volna, amennyiben a Miniszterelnökségtől korábban érkezik meg a közbeszerzési eljárásban a támogató tartalmú szabályossági tanúsítvány, mely előfeltétele a szerződéskötésnek.

A közüzemi kiadásokon belül a gáz- és villamos energia szolgáltatási díjak csökkentek, köszönhetően a fogyasztási helyek teljes felülvizsgálatának és az új, elektronikus árlejtéssel kombinált közbeszerzési kiírásoknak. Távhő-, és melegvíz-szolgáltatási, valamint víz- és csatornadíj sorokon 2015-évhez hasonló összegek szerepelnek.

A jogosult állatorvos hatásköréről és a működésével kapcsolatos részletes szabályokról szóló 369/2012. (XII.17.) Korm. rendelet alapján az élelmiszerlánc-felügyeleti szerv egyes állategészségügyi feladatainak ellátására a NÉBIH szolgáltató állatorvost bízhat meg, aki jogosult állatorvosként jár el. A jogszabály alapján a szolgáltató állatorvos és a NÉBIH megbízási szerződést kötnek. A kiadási soron a korábbi években megfigyelt növekedés nem jellemző, sőt 2016-ban csökkenés figyelhető meg, az ERA kódon realizált csökkenés felét a jogosult állatorvosi számlák kifizetésének csökkenése okozza. Csökkentek továbbá a jogi-, pénzügyi-, ügyviteli szolgáltatási és szakértői tevékenységi díjak.

Az *A jelű táblán* bemutatott, a fejezet által az intézmény részére 2016-ben átcsoportosított pótelőirányzataiból dologi kiadásokra 60.630 ezer Ft pótelőirányzatot kapott a NÉBIH, amelynek felhasználása a támogatási szerződés szerint kötött volt.

A korábbi évekhez képest jelentősen megváltozott az **egyéb működési célú támogatások és átadott pénzeszközök** szerkezete. A változás mögött részben az áll, hogy a közigazgatás átalakítása miatt megszűnt a NÉBIH közvetlen irányító szerepe a kormányhivatalok szakigazgatási területei felett, így értelemszerűen a közvetlen pénzmozgások sem működhettek tovább pl. az MVH delegált feladatok ellátása kapcsán.

|  |  |  |  |
| --- | --- | --- | --- |
| 2016. évi működési célú támogatások előirányzat-teljesítés | | | |
|  |  | *adatok ezer Ft-ban* | |
| Megnevezés | Eredeti  előirányzat | Módosított előirányzat | Teljesítés |
| K501 - Nemzetközi kötelezettségek | 6 000 | 3 114 | 3 114 |
| K5023 - Egyéb elvonások, befizetések |  | 26 831 | 19 060 |
| K50601 - Egy.műk.c.tám.Közp.költsv.szervnek |  | 89 894 | 89 894 |
| K50604-Egy.műk.c. tám.Egy.fej.kez.ei.k r. |  | 20 703 | 0 |
| K50605- Egy.műk.c.tám.TBpü-i alapjai részére | 220 | 222 | 222 |
| K51204-Egy.műk.c.tám. háztartások részére | 50 000 | 250 357 | 250 357 |
| K51206 - Egy.műk.c.tám.Áll.tul.n.pügyi váll. | 243 780 | 1 413 088 | 1 413 078 |
| K51207-Egy.műk.c.tám.önk. többs.tul-únem pü-i váll-k r.. |  | 45 | 45 |
| K51208- Egy.műk.c.tám. egyéb vállalk. részére |  | 960 216 | 960 216 |
| **K5 - Egyéb műk.c.kiad.összesen** | **300 000** | **2 764 470** | **2 735 986** |

A nemzetközi kötelezettségek között az ISAG, ICAR, ISTA, tagsági díjak szerepelnek.

Az egyéb elvonások és befizetésekből kiemelendő, a költségvetési törvény előírásának megfelelően a be nem töltött álláshelyekhez kapcsolódó 18 711 ezer Ft befizetés a központi költségvetés javára.

A központi költségvetési szervek számára átadott pénzeszköz tartalmazza (ezer Ft):

|  |  |  |
| --- | --- | --- |
| **Partner** | **Jogcím** | **Összeg** |
| Megyei Kormányhivatalok | Állatkártalanítás hatósági költségeinek folyósítása | 23 793 |
| Közigazgatási Programok Lebony.Szerv. | FELIR-EKOP visszafiz. köt. | 46 29 |
| Ny-Dunántúli Reg.Nyugdíjbizt.Igazg. | Baleseti járadék | 223 |
| Földművelésügyi Minisztérium | 2015. évi állatkár többletigény visszafizetése | 14 805 |
| Állatorvostudományi Egyetem | Ivartalanítási program | 750 |
| Nemzeti Földalapkezelő Szervezet | AK kártalanítás | 983 |

Államháztartáson kívülre a legjelentősebb tétel a NÉBIH tulajdonosi joggyakorlása alatt működő ÉLBC Kft. számára a közösen ellátott feladatok érdekében együttműködési megállapodások alapján biztosított forrás 1.412.844 ezer Ft. 2015-höz képest a feladatok jelentős bővülése miatt (pl. FELIR és kapcsolódó szakrendszerek üzemeltetése, közétkeztetés ellenőrzése) ez 68%-os növekedést jelent. A háztartásoknak átadott pénzeszközök összegéből az aranykorona kártérítés 10.703 ezer Ft. A madárinfluenza járvány miatt határozatokra és megyei költségekre lebonyolító szervként decemberben kifizetett összeg 1.185.032 ezer Ft. A költségvetési számvitel előírásai miatt ezt az összeget 2016. december 31-én kiadásként kell nyilvántartanunk; megtérítése a felülről nyitott előirányzat hosszas igénylési eljárása miatt a fejezeti „ Állat- , növény és GMO kártalanítás” soráról már csak 2017-ben történt meg.

A **felhalmozási kiadásokat** a következő táblázat foglalja össze:

|  |  |  |  |
| --- | --- | --- | --- |
| 2016. évi felhalmozási kiadások előirányzat-teljesítés | | | |
|  |  | *adatok ezer Ft-ban* | |
| Megnevezés | Eredeti  előirányzat | Módosított előirányzat | Teljesítés |
| K61 - Immateriális javak beszerz.létesít. | 440 000 | 435 908 | 334 892 |
| K62 - Ingatlanok beszerzése, létesítése | 4 914 200 | 417 800 | 381 957 |
| K63 - Inform.eszk.beszerz.létesítése | 650 000 | 117 239 | 101 212 |
| K64 - Egyéb tárgyi eszk.beszerz.létesít. | 160 000 | 677 941 | 550 679 |
| K67 - Beruh.c.előz.felsz.ált.forg.adó | 350 000 | 385 108 | 272 893 |
| **K6 - Beruházások összesen** | **6 514 200** | **2 033 995** | **1 641 633** |
| K71 - Ingatlanok felújítása | 552 000 | 164 742 | 150 163 |
| K72 - Informatikai eszközök felújítása |  | 2 889 | 2 889 |
| K73 - Egyéb tárgyi eszközök felújítása | 5 000 | 1 917 | 1 447 |
| K74 - Felúj.c.előz.felsz.ált.forg.adó | 193 000 | 47 403 | 41 670 |
| **K7 - Felújítások összesen** | **750 000** | **216 950** | **196 169** |
| K8603 - Felh.c.vt.tám.kölcs.nyújt.háztart. | 0 | 87 400 | 77 400 |
| **K8 - Egyéb felh.c.kiad.összesen** | **0** | **87 400** | **77 400** |

A felhalmozási kiadásokat tételesen a melléklet *D és E jelű táblája* tartalmazza. A felhalmozási kiadások 2015-höz képest 18%-kal csökkentek, ez azonban nem azt jelenti, hogy a Hivatal ne kezelné stratégia fontosságúnak a folyamatos fejlesztést, fejlődést. Az eltérés indoka főként, hogy a közbeszerzési eljárások előkészítésnek, engedélyeztetésének és lefolytatásának hossza miatt a beruházások megvalósítása és pénzügyi teljesítése az egyes költségvetési évek között sokszor áthúzódik.

A felhalmozási kiadások forrása idén is elsősorban az élelmiszerlánc-felügyeleti díj bevétel volt. A befolyt felügyeleti díj 10%-t a NÉBIH-nek kötelező fejlesztésre fordítania. A felügyeleti díj lehetőséget biztosított az élelmiszerlánc-biztonsági feladatok ellátásához kapcsolódó 1.313,8 millió Ft összegű fejlesztés megvalósítására. A felügyeleti díj forrásból megvalósított fejlesztések aránya némileg meg is haladja az Éltv.-ben előírt 10%-ot, de szakmailag jóval több beruházást, eszközbeszerzést készítettünk elő, amelyek – főleg a közbeszerzési és egyéb engedélyezetési eljárások hossza miatt – pénzügyileg majd a 2017-ben teljesül.

2016-ban a NÉBIH közel hasonló arányban költött a felügyeleti díjból műszer- és eszközbeszerzésre, a szakrendszerekkel kapcsolatos informatikai szoftver és hardver beszerzésre, valamint az ingatlanok korszerűsítésére.

Laboratóriumi vizsgálati és egyéb műszerek, gépek, berendezések beszerzésére és felújítására nagyságrendileg összesen 500 millió Ft-ot fordítottunk, amely mintegy 350 db kisebb-nagyobb beszerzésből áll össze. Ezek közül kiemelendőek a legjelentősebbek:

* borászati szakterületen: FTIR boranalizátor; DAD,FLD detektorok, autosampler;
* élelmiszer- és takarmánybiztonsági szakterületen: zsíranalizátor, fehérjenalizátor, Kjeldahl automata analizátor, szcinttillációs mérőműszer vezérlőegység, lantán-bromid detektor; automata sorozat hígító; Interscience EasySpiral Dilute; integrált önálló digitális spektrum analizátor;
* állategészségügyi diagnosztikai szakterületen: különböző típusú PCR-ok és platformok; labormikroszkóp digitális kamerával; CO2 inkubátor;
* növény- és talajvédelmi szakterületen: asztali fotometriális analizátor; automata nitrogén analizátor; Nicolet iS10FT-IR spektrometer, ultracentrifugális malom, mélyhűtő berendezés;
* állattenyésztési szakterület: PCR;
* állatgyógyászati szakterület: különböző mélyfagyasztók, mélyhűtők.

Válsághelyzetekben, illetve a laboratóriumi vizsgálatok biztonságához szükséges a szünetmentes tápegységek folyamatos létesítése, cseréje, korszerűsítése.

Az informatikai rendszerfejlesztések (immateriális javak beszerzése, létesítése) elsősorban az élelmiszerlánc felügyeleti információs rendszerhez kapcsolódó szakrendszerek elemeinek, moduljainak folyamatos továbbfejlesztéséhez kapcsolódott, pl. az őstermelői és családi gazdálkodó nyilvántartó rendszer, az elektronikus ütemezési és ellenőrzési rendszer, az elektronikus nyilvántartási rendszere, az OÁIR, az ENAR, az ALI, az AIR, a partner-objektum nyilvántartás és a felügyeleti díj bevallás.

Az informatikai eszközbeszerzések terén a legnagyobb hányadot a 2015-ben indult ún. Informatikai Biztonsági Fejlesztési Projekt (IBFP) lezárása tette ki.

A legjelentősebb ingatlan-beruházás a NÉBIH zamárdi oktatási központjának átalakítása, amelynek 2017-es befejezését követően az épület teljes mértékben alkalmas lesz élelmiszerlánc-biztonsági konferenciák, oktatások korszerű megszervezésére és lebonyolítására a tudáscentrum feladatokkal összhangban. 2016-ban az épület átalakítása és a gépészeti kiadások összesen br. 278,6 mFt-ot tettek ki). Az akkreditációs és a biztonságos munkavégzési követelmények miatt több laboratóriumi helyiség felújítására is sor került (összesen br. 68,1 mFt). A debreceni ÁDI laboratórium szennyvízkezelő rekonstrukciója br. 7,3 m Ft-ot jelentett.

A NÉBIH beruházási célokra is kapott a fejezettől támogatási okiratban kötött felhasználási célra támogatást, illetve ezek részben a 2015. évi maradvány részét képezték. Ezek elsősorban az Állami Halőri Szolgálat és az időjárás kockázatkezelési rendszer infrastrukturális feltételeit biztosították.

A NÉBIH egyéb saját forrásai terhére is valósított meg beruházásokat-felújításokat, ezek közül kiemelendő a faanyag kereskedelmi lánc szereplőinek nyilvántartásához és ellenőrzéséhez (EUTR) szükséges szakrendszer fejlesztése.

A NÉBIH **tartozásállományáról** szóló adatszolgáltatás alapján a havi átlagos elismert lejárt tartozásállomány 2016-ban 81 millió Ft volt, ami **a 2015. évi havi átlagos elismert tartozásállományhoz képest 32%-kal alacsonyabb,** denémilegalacsonyabb a 2014. évi átlagos 86 millió Ft-nál is. Az átlagnál majdnem két és félszer magasabb júniusban volt a tartozásállomány, amely azt tükrözi, hogy a NÉBIH csak 2016 júliusban kapta meg a várt költségvetési támogatást a sávos felügyeleti díj kiesése miatt és ez átmeneti likviditási nehézséget okozott, viszont ez jóval hamarabb rendeződött, mint 2015-ben.

Az éves átlagos elismert közüzemi tartozásállomány 3 millió Ft volt, az államháztartáson belüli szállítói lejárt tartozásállomány átlaga 4 millió Ft volt, amely az előző évi átlagos 9 millió Ft-hoz képest jelentős javulást jelent. Az államháztartáson belüli tartozásállomány jelentős részét 2016-ban is a megyei Kormányhivatalok részére megtérített labor rezsi számlák jelentették. Az állammal szembeni központosított bevételek (bírság bevételek) tartozásállománya átlagosan 20 millió Ft volt, amely majdnem a fele az előző évi adatnak (ezen a soron 2016-ban is csak három hónapban szerepelt adat), azaz a NÉBIH ügyelt arra, hogy a központi költségvetést megillető bevételeket szabályszerűen utalja tovább.

Megállapítható, hogy 2016-ban is leginkább a 30 napon belül lejárt egyéb, áruszállítással kapcsolatos tartozásállomány volt jellemző államháztartáson kívülre, amely rövid időn belül végül rendezésre került, keletkezésnek inkább technikai okai voltak, mint pénzügyiek (pl. a teljesítésigazolás hossza a sok, elkülönült telephelyen működő szervezetben).

**Bevételi előirányzatok**

**Közhatalmi bevétel**: A közhatalmi bevételek döntő többségét, mintegy 71,35% -át 2016. évben is az élelmiszerlánc-felügyeleti díj bevétel képezi. A felügyeleti díj bevétel 569,5 millió Ft-tal, 12%-kal növekedett 2015-höz képest. A növekedés nagyságrendje azonban jórészt egy egyszeri hatás következménye: a sávos felügyeleti díj kivezetésekor 2015 végén átmeneti intézkedés írta elő, hogy a kiskereskedelmi szereplőknek 2015. évi bevallásukat 2015. december 31-ig kellett helyesbíteni és ezzel a díj mindkét részletének fizetési határideje 2016. január 31. lett. Önmagában a NÉBIH felügyeleti díj bevételében ennek hatása kb. 200 millió Ft. Az intenzív felügyeleti díj ellenőrzések hatására – a kintlévőségek folyamatos csökkenése mellett – az ellenőrzések hatására a pótlólagosan benyújtott bevallásokban 367 millió Ft-ot meghaladó összegű felügyeleti díj kötelezettséget realizáltunk, amelyből a NÉBIH-et megillető hányad kb. 169 millió Ft.

Az egyéb közhatalmi bevételek szintje nagyságrendileg évek óta változatlan.

Az intézményi **működési bevételek** elsősorban a laboratóriumok szolgáltató tevékenységéből származó bevételeket fedi le. Ezen az előirányzaton a bevétel túlteljesülése miatt felügyeleti szervi hatáskörű előirányzat-emelést kezdeményeztünk, a többletbevételt a Hivatal a napi működésére használta fel. A többletbevétel egyszeri hatásként elsősorban a talajvizsgálatokat végző laboratóriumokból származik, mivel a 2016. évi agrárkörnyezet-gazdálkodási pályázatok követelményeként az igénylőknek 2016. dec. 31-ig kötelező volt talajvizsgálatot végeztetniük. A realizált bevételeket összességében, illetve a közhatalmi és működési szakterületi bontásban a következő két táblázat szemléleti részletesen.

2016. évi bevételek előirányzat-teljesítés

*adatok ezer Ft-ban*

| Megnevezés | Eredeti  előirányzat | Módosított előirányzat | Teljesítés |
| --- | --- | --- | --- |
| B1601 - Egy.műk.c.tám.bev.Kp.ktgv.sz.től | 0 | 91 001 | 91 001 |
| B1603 - Egy.műk.c.tám.bev.Fej.kez.ei.EU pr. | 0 | 296 175 | 242 136 |
| B1604 - Egy.műk.c.tám.bev.Egyéb fej.kez.ei. | 0 | 2 095 392 | 2 095 39 |
| B1606 - Egy.műk.c.tám.bevétel ELKA-tól | 0 | 6 489 | 6 489 |
| B1606 - Egyéb Műk.c. tám-k bev. társulásoktól és ktgv-i szerveiktől | 0 | 250 | 250 |
| **B1 - Műk.c.tám.áh.belülről összesen** | **0** | **2 489 307** | **2 435 268** |
| **B25 - Egyéb felhalmozási támogatások** | **0** | **25 025** | **1 750 320** |
| **B3 - Közhatalmi bevételek összesen** | **18 092 600** | **8 692 600** | **7 583 151** |
| B401 – Készletértékesítés ellenértéke | 105 000 | 121 649 | 121 649 |
| B402 - Szolgáltatások ellenértéke | 1 792 000 | 1 828 778 | 1 828 778 |
| B403 - Közvetített szolgáltatások ellenért | 13 000 | 11 111 | 11 111 |
| B406 - Kiszámlázott általános forgalmi adó | 765 000 | 815 090 | 815 090 |
| B40802 - Kamatbevételek államházt.kívülről | 0 | 10 | 10 |
| B409 – Egyéb pénzügyi műveletek bevétele | 0 | 1 273 | 1 273 |
| B410 – Biztosító által fizetett kártérítés | 0 | 1 579 | 1 579 |
| B411 - Egyéb működési bevételek | 25 000 | 34 874 | 34 874 |
| **B4 - Működési bevételek összesen** | **2 700 000** | **2 814 364** | **2 814 364** |
| B53 - Egyéb tárgyi eszközök értékesítése | 0 | 1 463 | 1 455 |
| **B5 - Felhalmozási bev. összesen** | **0** | **1 463** | **1 455** |
| B6506 – Egyéb műk.célú peszk.többs.tul nem pü. váll. | 0 | 63 931 | 63 931 |
| B6509 - Egyéb műk.c.átv.pe. Európai Uniótól | 0 | 831 318 | 831 318 |
| B6511 - Egyéb műk.célú átvett pénzeszközök egyéb külföldiektől | 0 | 27 307 | 25 843 |
| **B6 - Műk.c.átvett pénzeszk.összesen** | **0** | **922 555** | **921 092** |
| **B7 - Felh.c.átvett pénzeszk.összesen** | **0** | **90 107** | **90 107** |
| **Költségvetési bevételek össz.** | **15 434 500** | **15 035 422** | **15 595 758** |
| B816 - Költségvetési támogatás | 0 | 4 883 723 | 4 883 723 |
| B8131 - Előz.év ktsgv.maradv.igénybevétele | 0 | 1 944 630 | 1 944 630 |
| **B8 - Finanszíroz.bevételek összesen** | **0** | **6 828 353** | **6 828 353** |
| ***Bevételek összesen*** | ***15 434 500*** | ***21 863 775*** | ***22 424 111*** |

Szakterülete szerint csoportosítja a közhatalmi és működési bevételeket a következő táblázat:

*adatok ezer Ft-ban*

| **Megnevezése** | **Közhatalmi bevételek** | **Intézményi** |
| --- | --- | --- |
| **működési bevételek** |
| Növény-, Talaj- és Agrárkörnyezet-védelmi Igazgatóság | 239 656 | 473 216 |
| Földművelésügyi Igazgatóság | 134 637 | 811 |
| Erdészeti Igazgatóság | 25 714 | 38 054 |
| Állat-egészségügyi Diagnosztikai Igazgatóság | 0 | 1 458 794 |
| Állat-egészségügyi és Állatvédelmi Igazgatóság | 30 | 267 |
| Élelmiszer- és Takarmánybiztonsági Igazgatóság | 7 715 | 278 150 |
| Állatgyógyászati Termékek Igazgatósága | 226 480 | 93 615 |
| Borászati és Alkoholos Italok Igazgatóság | 360 605 | 16 426 |
| Növénytermesztési és Kertészeti Igazgatóság | 507 521 | 155 091 |
| Állattenyésztési Igazgatóság | 634 030 | 144 846 |
| Vagyongazdálkodási és Üzemeltetési Igazgatóság | 0 | 119 527 |
| Élelmiszerlánc-felügyeleti díj | 5 410 327 |  |
| Egyéb közhatalmi és működési bevétel | 36 436 | 35 297 |
| **Bevétel összesen** | **7 583 151** | **2 814 364** |

Az **átvett pénzeszközöket** a melléklet *C jelű táblázata* sorolja fel tételesen. Ahogy korábban is, 2016-ban is a különböző magyar és uniós forrásból megtérített állategészségügyi monitoring és járványügyi vizsgálatok utófinanszírozott térítése jelenti e soron a legnagyobb bevételt. Az átvett pénzek között jelennek meg az egyre szerteágazóbb szakmai tudást igénylő uniós és nemzetközi pályázataink, mint pl. Firelife – erdőtűz megelőzés, Wastelife – élelmiszerpazarlás elleni fellépés, EAVI2020 – újgenerációs HIV-elleni vakcinák fejlesztése és vizsgálata.

A **felhalmozási bevételek** között többnyire selejtezett gépek, valamint a gépjármű értékesítés bevétele jelenik meg. Az adat korábbi évekkel történő összehasonlítása nem lehetséges, az összeg nagyságrendileg nem jelentős.

2015. évi egységes kérelem keretében az **egységes területalapú támogatás** (SAPS) jogcímre 49.229 ezer Ft-ot hagyott jóvá 716,23 ha-ra az MVH, melyből 24.657 ezer Ft 2016-ban került jóváírásra. ÚMVP, HOP és Technikai Segítségnyújtás bevétele a NÉBIH-nek 2016-ban nem volt.

A KÖFOP-1.0.0-VEKOP-15-2016-00016 szerződés számú, Intelligens élelmiszerlánc-biztonsági elemző rendszer létrehozása (INTEL) című projekt támogatási szerződésnek végleges jóváhagyására 2016. decemberében került sor, s ezzel hatályba lépett a rendszerfejlesztésre a T-System Magyarország Nyrt.-vel (TSM) megkötött feltételes közbeszerzési szerződés is. A projektre a Közreműködő Szervezet 50% előleget, 1.725.295 ezer Ft-ot utalt át közvetlenül a TSM részre, amelyet a NÉBIH-nél felhalmozási célú támogatási bevételként kell nyilvántartani 2016. évre.

A sávos felügyeleti díj bevezetése miatt a Hivatal **költségvetési támogatása** a 2015. és 2016. évi évi költségvetési törvény szerint megszűnt, a kieső bevételt 2015-ben fel nem használt maradványok átcsoportosítása, 2016-ban a költségvetési törvény módosításával 4,7 Mrd póttámogatás biztosította. Ezzel **a NÉBIH költségvetési támogatása visszaállt a 2014. évi szintre**. Az adatok a 2015. évvel nem összehasonlíthatóak. A költségvetési támogatás aránya a NÉBIH forrásai közt mindösszesen 21,8 %-os; az INTEL projekt egyszeri bevételi hatását leszámítva is csak **23,6%-os**.

Fejezeti hatáskörben 129,1 millió Ft elvonás történt 2016. decemberében.

|  |
| --- |
| A költségvetési támogatás alakulása 2014-2016. között |

*adatok ezer Ft-ban*

| A felhasználás célja | Előirányzat módosítás összege | | |
| --- | --- | --- | --- |
| 2014 | 2015 | 2016 |
| Eredeti költségvetés | 4 699 100 | 0 | 0 |
| Bérkompenzáció | 45 188 | 41 552 | 35 865 |
| Prémiumévek Program finanszírozása | 43 821 | 35 162 | 24 103 |
| Költségvetési törvény módosításával biztosított támogatás (sávos felügyeleti díj kivezetése miatt) |  |  | 4 700 000 |
| Erdészeti kiadvány |  |  | 9 290 |
| OTKA pályázatok | 5 277 |  |  |
| Időjárási kockázatkezelési rendszer működtetése és fejlesztése | 23 745 | 45 040 | 40 000 |
| MVH delegált feladatok támogatása | 458 571 | 247 244 | 138 565 |
| Parlagfű Bejelentő Rendszer működtetése | 4 000 | 4 000 | 4 000 |
| FM konyhával kapcsolatos egyszeri kifizetés |  | 15 429 |  |
| Sertéságazat informatikai fejlesztése |  | 30 000 | 61 000 |
| Támogatás elvonás | -613 500 | -150 000 | -129 100 |
| **Összesen** | **4 868 040** | **273 927** | **4 883 723** |

A Hivatal által nyilvántartott és kezelt teljes **követelésállomány** összetétele bruttó értékben:

* 1.082.533 ezer Ft összegű, a központi költségvetést megillető bírság,
* 9.168.973 ezer Ft összegű, a megyei kormányhivatalokkal megosztandó élelmiszerlánc-felügyeleti díj (a NÉBIH-et megillető hányad ebből 46%),
* 1.465.076 ezer Ft felügyeleti díjon felüli egyéb saját követelés.

A teljes, nyilvántartott követelés 48,5%-a illeti meg a NÉBIH-et.

A bruttó összegében legjelentősebb felügyeleti díj követelés nagyobb része nem lejárt követelés, hiszen a 2016. évi bevallások második részletének befizetési határideje 2017. január 31.

A NÉBIH saját követeléseken belül a nyitó és záró követelésállomány megoszlása az alábbi:

*ezer Ft*

|  |  |  |  |  |  |
| --- | --- | --- | --- | --- | --- |
| **Megnevezés** | **Nyitó (bruttó)** | **Záró (bruttó)** | **Értékvesztés** | | **Nettó követelés** |
| Egyedi | Csoportos |
| Közhatalmi bevétel kintlévősége | 590 155 | 596 724 | 325 948 |  | 270 012 |
| Felügyeleti-díj  (NÉBIH-et illető 46%) kintlévősége | 3 926 735 | 4 218 061 | 504 880 |  | 3 713181 |
| Működési bevétel kintlévősége | 510 824 | 473 215 | 154 758 |  | 318 457 |
| Felhalmozási bevétel kintlévősége | 405 245 | 395 137 | 2 659 |  | 392 478 |
| **Összesen** | **5 432 959** | **5 683 137** | **988 245** |  | **4 694 892** |

Fontos azonban hangsúlyozni, hogy a teljes nettó követelésállományból csak 29,5%, 1.384 millió Ft a lejárt követelés aránya (ebből 1.104 millió Ft a lejárt felügyeleti díj) és 70,5%, azaz 3.311 millió Ft a 2017-ben esedékes követelések aránya (ebből 2.609 millió Ft a 2017. január 31-i fizetési határidejű felügyeleti díj).

Összességében elmondható, hogy a közhatalmi és a működési bevételek adják a NÉBIH forrásainak 46,4%-t, az INTEL projekt egyszeri bevételi hatását leszámítva felét, 50%-t. Ezért a NÉBIH-nek a szakmai igazgatóságok és a gazdasági szervezet részéről is jelentős erőforrásokat kell fordítania egyrészt az azonosítatlan − pl. a díjtételrendelet alapján előre fizetett vagy az ügyfelek részéről hibás vagy hiányos közleménnyel befizetett − bevételek beazonosítására, másrészt a lejárt követelések behajtására. Tapasztalataink szerint az utólagos fizetési felszólítások, fizetési meghagyásos és végrehajtási eljárásokkal szemben eredményesebb az elektronikus fizetési eljárások elterjesztése, amelyet egyelőre a turista horgászjegyek értékesítése során alkalmazunk.

Az élelmiszerlánc-felügyeleti díj adók módjára behajtható követelés. A fizetési felszólítások hatására fizetési kötelezettségüket nem teljesítő fizető ügyfelekkel szemben a Hivatal végrehajtást kezdeményezett az illetékes Nemzeti Adó- és Vámhivatal felé a kintlévőségek behajtása céljából, összességében 2016. év végéig több mint 331 millió Ft összegben. A megkeresések alapján a területileg illetékes NAV 2016. év végéig megközelítőleg 97 millió Ft összegben az ügyfelektől sikeresen behajtotta a tartozásokat. Említést érdemel a felügyeleti díj késedelmes befizetéséhez kapcsolódó késedelmi pótlék emelkedő, 2016-ban 16.706 e Ft összege, amely az eredményes behajtási technikák következménye és abszolút értékén túl jelentősen javítja a bevallásra kötelezettek fizetési fegyelmét.

Központosított költségvetés bevételét jelentő bírság december 31-i követelésállományból a lejárt követelés mértéke 99,3%, 1.076 millió Ft, a le nem járt követelés pedig 0,7%, 2,8 millió Ft. A bírságok befizetési hajlandósága az átlagosnál jóval rosszabb; az érintett cégek jelentős része a cégnyilvántartás szerint működésében korlátozottá válik.

Egyes bírságtípusok adatai

*adatok millió Ft-ban*

|  |  |  |
| --- | --- | --- |
| **Bírság típusa** | **2016. évi befizetés** | **2016.12.31-én fennálló követelésállomány** |
| Halvédelmi és halgazdálkodási bírság | 4,45 | 5,85 |
| Növényvédelmi bírság | 178,48 | 100,55 |
| Takarményellenőrzési bírság | 7,30 | 3,48 |
| Élelmiszer-ellenőrzési bírság | 19,77 | 35,24 |
| Élelmiszerlánc felügyeleti bírság | 100,10 | 321,22 |
| Növénytermesztési minőségvédelmi bírság | 1,72 | 1,15 |
| Borminősítési minőségvédelmi bírság | 1,09 | 427,10 |
| Bor forgalomba hozatali járulék mulasztási bírság | 4,76 | 34,46 |
| Állatvédelmi bírság | 1,14 | 1,22 |
| BÜHG adatszolgáltatás mulasztási bírság | 7,53 | 120,23 |
| Tisztességtelen forgalmazói magatartás bírsága | 202,03 | 26,00 |
| Eljárási bírság | 5,36 | 2,25 |
| Mulasztási bírság | 3,12 | 3,78 |
| **ÖSSZESEN** | **536,85** | **1 082,53** |

A bírság behajtások érdekében hitelezői igény 535,5 millió Ft értékben került bejelentésre, részletfizetési engedély, illetve peres eljárás alá vont követelés 179,4 millió Ft. A behajtás értékhatára 10 ezer Ft, s csaknem valamennyi követelés meghaladja az értékhatárt. Behajtási eljárás folyamatában lévő, adóhatóság részére bejelentett követelés 246,8 millió Ft.

Az élelmiszerlánc felügyeleti díjon kívüli NÉBIH bevételek behajtása esetében az értékhatár partnerenként 100 ezer Ft, a behajtási értékhatár feletti követelés összege 184,7 millió Ft. Ebből behajtásra átadott 108,3 millió Ft értékű hátralékos követelés. Részletfizetés és per alatt lévő hátralékos követelések 18,9 millió forint.

**Költségvetési maradvány (2015. és 2016. év)**

**A 2015. évi maradvány: 1.944.630 ezer Ft**, amelyből 1.928.092 ezer Ft került felhasználásra 2016.évben. A 2015. évi maradvány teljes összege kötelezettségvállalással terhelt volt.

Felhasználására személyi juttatás és munkaadót terhelő járulék, dologi kiadás, egyéb működési és felhalmozási célú kiadás, illetve beruházás és felújítás kiemelt kiadási előirányzatot érintően került sor.

**Beruházás, felújítás** (Összesen: 555,0 millió Ft)

* Immateriális javak beszerzése: 194,0 millió Ft, amelyből jelentős összeg volt az időjárási kockázatkezelési rendszer fejlesztése a Földművelésügyi Minisztériummal kötött támogatói okirat alapján, az élelmiszerlánc-felügyeleti rendszer fejlesztése és a különböző szakrendszerek fejlesztése (ügyviteli rendszerek, portál, adatbázisok és bevallási rendszer).
* Ingatlanok beszerzése, létesítése: 139,2 millió Ft, a 2015. évi élelmiszer-felügyeleti díjbevétel fel nem használt részéből képződött maradvány fedezete lehetőséget nyújtott épület és építmény beruházásra, felújításra, amelynek keretében laborépület villamos hálózatának, a központi épület alagsorának és a Zamárdi Oktatási Központ felújítása zajlott, valamint kisebb beruházási feladatok.
* Ingatlanok felújítása: irodák felújítása, laboratóriumok felújítása, laborhelyiségek korszerűsítése, épületgépészeti felújítás: 58,3 millió Ft.
* Informatikai eszközök beszerzése, létesítése: 2,7 millió Ft. Jelentős része címkenyomtatók beszerzésére került felhasználásra.
* Egyéb tárgyi eszköz beszerzése, létesítése: 160,8 millió Ft, nagyrészt szintén élelmiszer-felügyeleti díjbevétel maradványából megvalósuló szakmai berendezések és épület átalakításhoz kapcsolódó berendezések, felszerelések beszerzése. A 2013. évi CII. törvény alapján a fogási napló és fogási tanúsítvány, valamint a turista állami horgászjegy díja a törvény által meghatározott kiadásokra fordítható, ezáltal megvalósult több, halászathoz kapcsolódó szakmai eszköz és jármű beszerzés.

**Egyéb felhalmozási és működési célú kiadás (**Összesen: 49,1 millió Ft)

* Felhalmozási célú visszatérítendő munkáltatón lakáskölcsön, amelyről a megállapodás 2015. évben elkészült, a kifizetés áthúzódott 2016-ra: 30,0 millió Ft
* Kötelező állatkártalanítás és aranykorona kártalanítás: 13,3 millió Ft
* OTKA, Állami halőr szolgálat, helyi termék éve, 148/2007 FM rend. alapján visszafizetett összegek, egyéb felhasználás: 5,8 millió ft.

**Személyi juttatások, munkaadót terhelő járulékok** (Összesen: személyi juttatások: 35,4 millió Ft, munkaadót terhelő járulékok: 10,6 millió Ft)

* Állományba nem tartozók 2015. decemberi munkavégzésére 2015-ben kifizetett juttatások és járulékai: 6,1 millió Ft
* egyéb (felhasználási céllal beszedett bevételek és támogatások személyi jellegű kifizetései, tanulmányi költségtérítések, egyes meghatározott juttatások, kiküldetések napidíjai, reprezentáció): 39,9 millió Ft
* 2015. évi EU MENU pályázat maradvány személyi juttatás és munkaadót terhelő járulék jogcímeken fel nem használt, 2017. évre áthúzódó maradványa: 6,4 millió Ft.

**Dologi kiadások (**összesen: 1.277,9 millió Ft)

* Készletbeszerzés (szakmai anyag- és vegyszerbeszerzés, szakmai nyomtatvány beszerzés, védőruha, irodai-, sokszorosítási anyagok, hajtó- kenőanyag, karbantartási anyagok, faiskolai címkék, stb.): 137,8 millió Ft
* Kommunikációs és egyéb szolgáltatási kiadások (közüzemi díjak, adatátviteli, nem adatátviteli és egyéb kommunikációs szolgáltatások, karbantartási, javítási kiadások, szakmai szolgáltatások, gépjármű-flottaüzemeltetési kiadások, egyéb üzemeltetési kiadások, jogosult állatorvosi tevékenység finanszírozása, kiküldetés, reklám kiadások stb.): 861,0 millió Ft
* Különféle befizetések és egyéb dologi kiadások (általános forgalmi adó, egyéb dologi kiadások, stb.): 279,1 millió ft
* 2015. évi EU MENU pályázat maradvány dologi kiadások jogcímen fel nem használt, 2017. évre áthúzódó maradványa: 10,1 millió Ft.

**A maradvány felhasználás feladatonként**:

|  |  |
| --- | --- |
| MVH DSZ szerződések maradványa: | 0,2 millió Ft |
| Focal Point pályázat maradványa: | 0,2 millió Ft |
| Helyi termék éve maradvány: | 0,6 millió Ft |
| EU MENU pályázat maradvány: | 4,6 millió Ft |
| FIRELIFE pályázat maradvány: | 26,4 millió Ft |
| Visszaérkezett állatkártalanítások maradványa: | 13,0 millió Ft |
| Ártalmatlanítás (ATEV) maradvány: | 0,3 millió Ft |
| Aranykorona kártalanítás maradvány: | 0,3 millió Ft |
| 148/2007 FVM rend.maradványa: | 0,1 millió Ft |
| Időjárási kockázatkezelési rendszer fejlesztésére kapott támogatás felhasználása: | 42,2 millió Ft |
| OTKA bevételből év végéig fel nem használt rész: | 10,2 millió Ft |
| 2015. évi jogosult állatorvosi tevékenység végzésére történő kifizetések szerződés alapján: | 24,8 millió Ft |
| 2015. évi megyei labor-rezsi kiadások megtérítése: | 2,5 millió Ft |
| Állami halászati őrök egyenruha beszerzésére kapott forrás: | 16,0 millió Ft |
| Turista állami horgászjegy és fogási napló bevétel áthúzódó felhasználása: | 31,3 millió Ft |
| Állami halőr szolgálat maradványa: | 31,6 millió Ft |
| 2015-ben megrendelt, visszaigazolt kiadásokra, 2015. évi szerződésekre, ill. felügyeleti díjbevételből 2016-ban felhasznált rész: | 1.723,8 millió Ft |
| **Mindösszesen:** | **1.928,1 millió Ft** |

**A 2016. évi maradvány: 2.215.068 ezer Ft, teljes összegében kötelezettségvállalással terhelt.**

A 2015. évinél magasabb összegű maradvány kialakulásának oka, hogy a KÖFOP-1.0.0-VEKOP-15-2016-00016 szerződés számú, Intelligens élelmiszerlánc-biztonsági elemző rendszer létrehozása (INTEL) című projekt keretében a Miniszterelnökség Közigazgatási Programok Lebonyolítási Főosztálya szállítói finanszírozással megelőlegezett a T-Systems Magyarország részére 1.725.295.000 Ft összeget 2016. decemberben, amely összeget a NÉBIH felhalmozási célú bevételként a beszámolóban szerepeltetett. E maradvány tehát az uniós projekt költségvetési számviteli elszámolási előírásainak következménye.

A NÉBIH „normál” működéséből keletkezett maradvány mindösszesen 489.773 ezer Ft, megfelelően a maradványcsökkentési elvárásoknak.

A maradvány kialakulásának okai az INTEL projekten felül:

* A 2013. évi CII. törvény alapján a fogási napló és fogási tanúsítvány, valamint a turista állami horgászjegy díja a törvény által meghatározott kiadásokra fordítható.
* A megyei labor rezsi kiadások megtérítése tárgyában kötött megállapodások 2016. évre vonatkozó továbbszámlázásai 2016. év végén, 2017. év elején történtek meg, így a kifizetés áthúzódott 2017-re.
* Az időjárási kockázatkezelési rendszer fejlesztésére, a sertés nyilvántartási rendszer fejlesztésére, az erdészeti tájak szakkönyvre 2016. évben nyújtott források felhasználásának pénzügyi rendezése áthúzódik 2017. évre.
* Több pályázat: EU Menü, Focal Point, FIRELIFE, EAVI2020, WASTELIFE, és projekt: VIZEK bevételének felhasználása áthúzódik a további évekre.
* A jogosult állatorvosi tevékenység elvégzéséről szóló szerződések év végi teljesítéseinek pénzügyi rendezése áthúzódott 2017. évre.
* A megbízási szerződések keretében decemberben elvégzett feladatok teljesítésigazolása és a pénzügyi rendezés 2017. évben történt meg.
* 2016. év végén lakáskölcsön folyósításáról szóló döntések és megállapodások készültek, amelyek 2017. évben teljesülnek.
* A 2016. évi szerződések év végi teljesítéseinek pénzügyi rendezése áthúzódott 2017. évre.
* Az év végén megrendelt és visszaigazolt beszerzés teljesítése 2017-ben történt meg.

A maradványt terhelő kötelezettségeket többféle szempont alapján lehet csoportosítani.

a) kiemelt kiadási előirányzatok szerint:

|  |  |
| --- | --- |
| – személyi juttatás: | 99,7 millió Ft |
| – munkaadókat terhelő járulék: | 17,7 millió Ft |
| – dologi kiadások: | 221,4 millió Ft |
| – egyéb működési célú kiadás: | 28,5 millió Ft |
| – intézményi beruházási kiadások: | 1.837,8 millió Ft |
| – egyéb felhalmozási célú kiadás: | 10,0 millió Ft |

b) származási hely szerint:

|  |  |
| --- | --- |
| – intézményi költségvetés maradványa: | 202,4 millió Ft |
| – egyéb fejezeti kezelésű előirányzat maradványa: | 167,0 millió Ft |
| – EU-s programokra és azok hazai társfinanszírozására fejezeti kezelésű előirányzatok maradványa: | 1.845,7 millió Ft |

c) keletkezés éve szerint

|  |  |
| --- | --- |
| – előző évek maradványa: | 16,5 millió Ft |
| – tárgyévben keletkezett maradvány: | 2.198,6 millió Ft |

**A maradványt terhelő kötelezettségek tételesen:**

|  |  |
| --- | --- |
| – PÉP IV. n. évre kapott támogatásból 2017. januárban felhasznált összeg: | 1,7 millió Ft |
| – bérkompenzáció 2017. év elején felhasznált összeg: | 2,8 millió Ft |
| – 2016.decemberi megbízási díjak: | 4,3 millió Ft |
| – végkielégítés: | 40,2 millió Ft |
| – 2016.IV.név. megtakarítás üres álláshelyek miatt,visszafizetés 2017-ben | 7,8 millió Ft |
| – 2016.évi megrendelt, visszaigazolt, 2017-re áthúzódó szállítói kifizetés madárinfluenza járvánnyal összefüggésben: | 34,9 millió Ft |
| – 2016-ban megrendelt, visszaigazolt kiadásokra, 2016. évi szerződésekre, valamint felügyeleti díjbevételből egyéb fel nem használt rész: | 89,5 millió Ft |
| – sertés nyilvántartási rendszer fejlesztésére kapott támogatás: | 61,0 millió Ft |
| – időjárási kockázatkezelési rendszer fejlesztésére kapott támogatás felhasználása: | 36,7 millió Ft |
| – erdészeti tájak szakkönyvre kapott támogatás: | 9,3 millió Ft |
| – kötelező állatkártalanítás befizetési kötelezettség | 20,7 millió Ft |
| – ártalmatlanítás: | 1,8 millió Ft |
| – 2016. évi jogosult állatorvosi tevékenység végzésére történő kifizetések szerződés alapján: | 2,8 millió Ft |
| – 2016. évi megyei labor-rezsi kiadások megtérítése: | 2,8 millió Ft |
| – TUHIR és fogási napló bevétel felhasználása: | 3,8 millió Ft |
| – lakáskölcsön áthúzódó folyósítás 2016. évi megállapodásra: | 10,0 millió Ft |
| – állami halőr szolgálat: | 39,2 millió Ft |
| – KÖFOP-1.0.0-VEKOP-15-2016-00016 (INTEL): | 1.725,3 mó Ft |
| – KÖFOP-1.0.0-VEKOP-15-2016-00023 (VIZEK): | 3,3 millió Ft |
| – pályázati forrás: EAVI 2020 | 3,0 millió Ft |
| – pályázati forrás: WASTELIFE | 49,0 millió Ft |
| – pályázati forrás: EU Menü 2015. évi | 16,5 millió Ft |
| – pályázati forrás: EU Menü | 8,0 millió Ft |
| – pályázati forrás: Focal Point | 0,1 millió Ft |
| – pályázati forrás: erdőtűz megelőzés-FIRELIFE | 40,6 millió Ft |

A fent megjelölt tételekből várhatóan 987,2 millió Ft teljesül 2017. június 30-ig, további 642,8 millió Ft év végéig, és az INTEL projekt miatt további évekre áthúzódik várhatóan 585,1 millió Ft.

***III. Egyéb gazdálkodási-vagyongazdálkodási információk***

**Belső számviteli szabályozásban végrehajtott évközi változások összefoglaló értékelése**

2016-ban a követelések értékvesztésének meghatározása során a számvitelről szóló 2000. évi C. törvény, az államháztartásról szóló 2011. évi CXCV. törvény, az államháztartás számviteléről szóló 4/2013 (I.11) kormányrendelet figyelembevételével - minden bevétel tekintetében az egyszerűsített (vagy csoportos) számítási módról 2016. negyedik negyedévtől az egyedi értékelésre tértünk át. Gyakorlati tapasztalok alapján új Pénzkezelési és Számlázási Szabályzatot adtunk ki.

**A 2016. évben végrehajtott vagyonhasznosítások (bérbeadás, elidegenítés), a befolyt bevétel és felhasználása; vagyonváltozás**

A NÉBIH 2016. december 31-én a 1024 Budapest, Kis Rókus u. 15/B. sz. alatt bérelt ingatlant, továbbá ingyenes használati szerződéssel rendelkezett a 1024 Budapest, Petrezselyem utca 10. sz. A alagsor 1. sz. alatti teljes, 1024 Budapest, Kitaibel Pál u. 1. sz. alatti ingatlan főépületének I. emeletén található 31,2 m2 területére, valamint a 1182 Budapest, Fogoly utca 13-15. sz. ingatlanra. A NÉBIH szerződés alapján üzemelteti a Földművelésügyi Minisztérium éttermi- és konyhai helyiségeit, továbbá a 8600 Siófok, Vitorlás u. 15. sz. oktatási központ ingatlant. A NÉBIH 2016. év folyamán 14 db ingatlan esetében ingyenesen, a rezsiköltségek arányos megtérítésével használta a megyei kormányhivatalok vagyonkezelésében lévő laboratóriumi ingatlanokat; ezen felül év közben átköltöztettük meg a Pest Megyei Kormányhivatal gödöllői ingatlanában működő laboratóriumot saját vagyonkezelésű ingatlanba. A NÉBIH 140 db hasznosított ingatlannal/ingatlanrésszel rendelkezik.

Tárgyi eszközök bérbeadásából a NÉBIH-nek, 6,5 millió Ft bevétele keletkezett, e bevételeket a Hivatal működési kiadásainak teljesítésére, pl. az ingatlanokkal, egyéb eszközökkel kapcsolatos karbantartásokra, javításokra használta fel.

Vagyonmozgással járó térítésmentes átadások:

* 2016. évben sikerült az NFA-val a Kecskemét külterület 03/1, 03/2, 04/10, 04/18 hrsz-ú, természetben 6000 Kecskemét-Miklóstelep, Belsőnyír 136. sz. ingatlan birtok átruházási eljárását lezárni, ezért az ingatlan számviteli kivezetése (átadása) is megtörtént.
* 4. sz. f. Debrecen elkerülő a 35. és a 4. sz. f. (projektkód: K004.14) megvalósulása érdekében a Nemzeti Földalapkezelő Szervezettel (NIF Nemzeti Infrastruktúra Fejlesztő Zrt.) aláírásra került a Debrecen külterület 0166/31 és 0166/33 hrsz-ú ingatlanok vagyonkezelői jogának térítésmenetes megszüntetéséről szóló okirat, mindösszesen 4.819.760,-Ft értékben.
* A Nemzeti Földalapkezelő Szervezettel korábban aláírt Atkár külterület 0181/2, 0181/4, 0181/5, Gyöngyöshalász 0185/1, 0185/2 hrsz-ú, természetben 3213 Atkár, Tabi major 1. sz. ingatlan vagyonkezelői jogának megszüntetéséről szóló okirat alapján az ingatlan számviteli átadását többször sürgettük az NFA-nál, melyre 2016. december 31-el bezárólag sem került sor.
* Kétoldalú (MNV Zrt/NÉBIH) szerződés keretében megszüntetésre került a Miskolc III. kerület belterület 30890/1 hrsz-ú, természetben 3535 Miskolc, Árpád út 90. sz. ingatlan vagyonkezelői joga. A birtok átruházás 2017. január 17. napján történt meg, ezért a számviteli értékadatok kivezetésére 2017. évben fog sor kerülni.

Vagyonmozgással járó vagyonkezelői jog átvétel:

* A MNV Zrt-vel a mérleg fordulónapján folyamatban van a Budapest, II. kerület belterület 13251 hrsz-ú, természetben 1024 Budapest, Petrezselyem utca 7-9. sz. ingatlan és ingóságok vagyonkezelői jogának átvétele.

Tárgyi eszköz értékesítésre esetileg került sor.

A felügyeleti díjból és a projektekből, pályázatokból biztosított forrásoknak köszönhetően 2015-ben és 2016-ban **nem csak az eszközök éves értékcsökkenésének visszapótlására, hanem az nemzeti vagyonba tartozó eszközállomány nettó értékének növelésére, bővülésre**, fejlesztésre is lehetőségünk nyílt. 2015-ben és 2016-ban egyaránt a NÉBIH mérlegfőösszegének 57 %-át a nemzeti vagyonba tartozó befektetett eszközök képezik, több mint 10 Mrd Ft értékben:

|  |  |  |  |  |  |  |
| --- | --- | --- | --- | --- | --- | --- |
| **Év** | **Nemzeti vagyonba tartozó befektetett eszközök értéke ezer Ft-ban** | | | **Változás az előző évhez képest** | | |
| **bruttó** | **értékcsökk.** | **nettó** | **bruttó** | **értékcsökk.** | **nettó** |
| **2014 [[1]](#footnote-1)** | 28 786 926 | 19 100 328 | 9 686 598 |  |  |  |
| **2015** | 30 498 345 | 20 296 838 | 10 201 507 | 105,90% | 106,30% | 105,30% |
| **2016** | 31 801 188 | 21 227 805 | 10 573 383 | 104,30% | 104,60% | 103,60% |

**Az intézmény vagyonkezelői felügyelete alá tartozó gazdasági társaság – ÉLBC Kft.**

Az Éltv. 38/D. § alapján Élelmiszerlánc-biztonsági Centrum Nonprofit Korlátolt Felelősségű Társaság (ÉLBC Kft.) az élelmiszerlánc-felügyeleti feladatok ellátásának támogatása érdekében az élelmiszerlánc-felügyeleti szerv által alapított, az állam 100%-os tulajdonában álló társaság, amelynek üzletrésze forgalomképtelen. Az ÉLBC nemzetgazdasági szempontból kiemelt jelentőségű nemzeti vagyonnak minősül.

## Az ÉLBC-t a NÉBIH 2014. január 10-én alapította meg 50.000 ezer Ft jegyzett tőkével. A tulajdonosi jogokat a Magyar Állam nevében a NÉBIH gyakorolja. A 2016. gazdálkodási év vonatkozásában a társaság felügyelő bizottsága több ülést tartott, ahol a szakmai feladatellátást és a gazdálkodási-pénzügyi adatokat áttekintette.

A NÉBIH az ÉLBC Kft.-vel az élelmiszerlánc-felügyeleti feladatokkal kapcsolatos közreműködés érdekében megállapodást köthet, amelyben rendelkezik egyúttal a pénzügyi fedezet biztosításáról, a szakmai teljesítés és az elszámolás rendjéről, illetve a feladatellátáshoz eszközöket biztosíthat. Az együttműködési megállapodások alapján 2016-ben 1.398.197 ezer Ft pénzeszköz került átadásra, valamint 2015-ről áthúzódó finanszírozásként 14.647 ezer Ft. A 2016. évi elszámolás jóváhagyása a szöveges beszámoló készítésének időpontjában még folyamatban van. A Kft. létszáma 2016. januárjától 260 főről 2016. decemberére 288 főre emelkedett.

Az ÉLBC közreműködésével ellátott jelentősebb feladatok a 2016 során:

* Vendéglátó létesítmények élelmiszer-biztonsági és minőségi vizsgálata, a vendéglátás minősítő rendszerének kidolgozása,
* Élelmiszerlánc-felügyeleti feladatok ellátásának támogatása
* IT rendszerek hardver üzemeltetése, FELIR üzemeltetésének és karbantartásának alkalmazástámogatása, valamint projektmenedzsment feladatok közös ellátása
* Központi monitoring mintavételi rendszer kidolgozása és működtetése
* Fajtakísérleti állomások működtetési, üzemeltetési feladatainak ellátása
* NÉBIH mintaszállítási feladatainak logisztikai tervezése, koordinálása és bonyolítása
* Védjegyhasználat ellenőrzési és auditálási feladatainak ellátása
* Laboratóriumi mintaelemzési és egyéb kémiai vizsgálatok, valamint takarítási tevékenység közös ellátása
* A kockázat alapú tervezési és elemzési, valamint projektmenedzsment tevékenységek közös ellátása
* NÉBIH stratégiai tervező-elemző tevékenységeinek közös ellátása
* ENAR és OLIR szakrendszerekkel kapcsolatos adminisztrációs és üzemeltetési feladatok közös ellátása
* NÉBIH budapesti telephelyei ingatlanüzemeltetési feladatainak közös ellátása
* Pénzügyi adminisztratív feladatok együttes ellátása
* Növényvédőszer és hatóanyag értékelési valamint növény-egészségügyi és adminisztrációs feladatok közös ellátása.

Az ÉLBC Kft. 2015. évi mérleg szerinti eredménye 1.777 ezer Ft, azaz minimális nyereséget mutat a szolgáltatási tevékenységből. Az eredmény a Kft. működése érdekében kerül felhasználásra.

**A munkáltatói lakástámogatására fordított kiadások alakulása, a kölcsönben részesítettek száma**

## A munkáltatói lakáskölcsön szabályait a NÉBIH Közszolgálati Szabályzata tartalmazza, fontos eleme a dolgozói elkötelezettség növelésének. Odaítélése során pénzügyi, jogi és szociális szempontokat egyaránt mérlegelünk. 2016-ban az első félév során a szigorú likvid gazdálkodás miatt csak új lakás építésére vagy vásárlásra biztosítottunk kölcsönlehetőséget, második félévben a Hivatal ismét megnyitotta a lakásfelújítás és a pénzintézeti hitel kiváltás jogcímeket is. Ennek ellenére a lakásalap számla működtetése a befolyó törlesztéseken felül nem igényelte más forrás bevonását.

## A 2016. költségvetési évben 18 fő részére 77.400 ezer Ft visszatérítendő, kamatmentes támogatás folyósítása történt. A befolyt törlesztések és kamatok összege 90.425 ezer Ft. A kölcsönökkel kapcsolatos adminisztrációs teendőket nehezíti, hogy a közigazgatási szervezeti változások miatt a kölcsöntörlesztők jelentős része már nem a NÉBIH dolgozója. Jelenleg a kezelt kölcsönök száma 416 db. A számszaki adatokat a *B* jelű táblázat tartalmazza.

**A letéti számla nyitó és záró állománya, valamint az évközi forgalom tartalmi értékelése**

A 10032000-00289782-20000002 számú letéti számlán az alábbi jogszabályokra hivatkozva kezelt a NÉBIH pénzeszközöket:

- erdőfelújítási biztosíték kezelésére a 2009. évi XXXVII. törvény az erdőről, az erdő védelméről és az erdőgazdálkodásról 72. § (1) A 71. § (1) bekezdés d) pontja szerinti fakitermelés (tarvágás) végrehajtását az erdészeti hatóság erdő felújítási biztosíték nyújtásához köti, ha az ingatlan tulajdonosa, vagy közös tulajdon esetében a tulajdonostársak tulajdoni hányada alapján számított legalább 25%-a kéri.

(2) Az erdészeti hatóság a 71. § (1) bekezdés d) pontja szerinti fakitermelés végrehajtását erdő felújítási biztosíték nyújtásához köti, ha

a) az erdőgazdálkodó a bejelentés benyújtását megelőző három évben az erdő felújítására vonatkozó erdőgazdálkodási szabályokat megsértette;

b) az a jogi személy vagy jogi személyiséggel nem rendelkező szervezet, mely az erdőgazdálkodó tulajdonában áll, vagy amelynek az erdőgazdálkodó vezető tisztségviselője, a bejelentés benyújtását megelőző három évben az erdőgazdálkodási szabályokat megsértette;

- erdészeti célú be- és kifizetések kezelésére a személyi jövedelemadóról szóló 1995. évi CXVII. törvény 20. §-ának (1) bekezdése alapján, amely szerint az erdő véghasználattal érintett kitermelt vagy lábon álló faállomány értékesítéséből származó bevétel csökkenthető az erdészeti hatóság által erre a célra nyitott, elkülönített számlára befizetett összeggel, de legfeljebb a jogszabályban megállapított, a befejezett célállományra igényelhető normatív erdőfelújítási támogatási értéknek megfelelő összeggel;

- valamint a közbeszerzésekről szóló 2015. évi CXLIII. törvény 134. § (2) bekezdése alapján a szerződés teljesítésének elmaradásával kapcsolatos igények biztosítékaként előírt biztosíték kezelésére.

A letéti számla állományának változása:

|  |  |
| --- | --- |
| nyitó: | 84.725 ezer Ft |
| bevétel (+): | 22.619 ezer Ft |
| kiadás (-): | 35.141 ezer Ft |
| záró: | 72.203 ezer Ft |

Az erdőfelújítási kötelezettségekhez kapcsolódóan 2016. évben tizenkettő különböző erdő-birtokossági társulat és erdőgazdálkodó teljesített erdő felújítási biztosíték-befizetést, az összegek 15 ezer Ft és 9.277 ezer Ft közötti nagyságrendűek voltak. Ebben az évben kilenc alkalommal történt erdő felújítási biztosíték visszafizetés. A visszafizetett letétek összegeit 2011 és 2015 között fizették be az erdőgazdálkodók, mind erdőfelújítási biztosítékként, mind pedig az Szja. tv. alapján.

A Kbt.-re hivatkozva 2016-ben egy alkalommal történt biztosíték visszafizetés: az új és használt gépjárművek flottaüzemeltetése tárgyban kiírt közbeszerzési eljárás kapcsán az Arval Magyarország Járműparkkezelő Kft. által 2015. évben, 20.000 ezer Ft összegben teljesített ajánlati biztosítékot fizettük vissza.

Hivatkozva a 1312/2016. (VI.13.) Korm.határozatra, a 2016.évi CIV. törvényre, a 378/2016 (XII.2.) és a 383/2016. (XII.2.) Korm.rendeletekre, a NÉBIH és a Pest Megyei Kormányhivatal között 2016. november 4-én átadás-átvételi megállapodás jött létre, amely a letéti számlán az erdészeti jogszabályokon nyugvó befizetések egyenlegének átvezetését írta elő a Pest Megyei Kormányhivatal részére a jogutódlás miatt. A bankegyenleg átvezetése 2017. február 23-án történt meg, az ezután beérkezett bevétel 2017. március 22-én került átvezetésre. Az átvezetéssel párhuzamosan tételes kimutatás készült a letéti számlán található bevételekről.

**A kincstári finanszírozás, az előirányzat-gazdálkodási rendszer, a kincstári információ szolgáltatás tapasztalatai**

Elvitathatatlan, hogy a Kincstár és a költségvetési intézmények között adatszolgáltatás területén robbanásszerű informatikai fejlődés ment végbe. Egy területen viszont a 90-es évek szintjén ragadtunk, ez pedig az ERA kódok helyretétele a PF1-K jelű nyomtatványon. A nyomtatvány Excel formátumban tölthető ki, de az Excel adta lehetőségeket nem hasznosítja a nyomtatvány, megmaradt egy gépírással kitöltött nyomtatvány szintjén: hiszen pl. számjegyeket külön cellába kell beírni, ami az ellenőrzési-összeadási lehetőségeket kizárja. A Kincstáron kívüli pénzforgalom rendezése már rendelkezésre áll az eAdat rendszeren, nagy könnyebbség lenne az intézményeknek, ha ezen a felületen lehetne feladni a Kincstáron belüli ERA rendezéseket is.

Az államháztartáson belüli utalásokkal kapcsolatban, amióta bevezetésre került a kötelező ERA párok alkalmazása, többször előfordul, hogy nem teljesülnek utalások a nem megfelelő ERA pár alkalmazása miatt. A Kincstártól történő felvilágosítás kéréskor azt a választ kapjuk, hogy nem mondhatják meg mi lett volna a teljesüléshez szükséges ERA. Ez egy óriási ellentmondás, a kincstári ügyfeleket nem támogató hozzáállás. A Kincstár honlapján ugyan található erre vonatkozó információ, de nem teljeskörű. Javasolnánk ennek felülvizsgálatát és újbóli közzétételét.

A rovatokon (ERA-kon) alapuló költségvetési gazdálkodás 2014-ben indult el, ezért ennyi év távlatából, az intézményi gazdálkodás szemszögéből már megállapíthatjuk, hogy az **intézményi tervezhetőséget, kiszámíthatóságot e merev rendszer igazán nem segíti, ellenben számos plusz adminisztratív kötelezettséget rótt ránk**. Az elmúlt évek során a közigazgatás átszervezésével nagy, összevont hivatalok jöttek létre, amelyek működésének volumenét megtervezni nem lehet rovat mélységű finomsággal, emiatt folytonos ERA-rendezésekre, egyeztetésekre van szükség. Elég csak egy olyan eseményre gondolni a NÉBIH 2016-os működésben, mint a madárinfluenza-járvány vagy a bőrcsomósodáskór veszélye, máris megnő a szakmai anyagok vásárlásának szükségessége a tervhez képest. A vezetői döntések szemszögéből is egyértelműen látszik, hogy nincs igény mélyebb információtartalomra, mint a kiemelt előirányzatok szintje, azaz hogy mennyi a személyi juttatások, dologi kiadások és felhalmozási kiadások előirányzata és a megtett kötelezettségvállalások összege, valamint az ehhez várható forrás. Különösen bonyolult a rovat szintű gazdálkodás az elszámolási kötelezettségekkel biztosított áht-n belüli támogatási szerződéseknél, póttámogatásoknál, hiszen pl. egy olyan apróság is megzavarja a rovatszintű elszámolást a tervhez képest, ha a kiválasztott partner alanyi áfa mentes gazdálkodó. A rovatszintű gazdálkodás és a havi időközi jelentések korlátozzák a gazdálkodás normál ügymenetét is, hiszen havi szinten kell figyelni a kötelezettség-vállalások, szabad kiadási rovat lehetőségek és a bevételek várható szintjét, holott a szerződések rendszerint havinál hosszabb időtávra készülnek, és a várható bevételek is előrejelezhetőek, számíthatóak éves szinten.

Összességében célszerű lenne felülvizsgálni az államháztartási szabályokat, kötelező adatszolgáltatásokat, hogy mennyiben járulnak hozzá a költségvetési gazdálkodás átláthatóságához, annak tükrében, hogy mennyivel növelik egyúttal a külső-belső bürokráciát. Ehhez is egy konkrét példával élve: az átláthatósági nyilatkozat minden szerződés esetében kötelező, holott a nyílt közbeszerzési eljárások értékhatárát el nem érő beszerzések zöme helyben, magyar kkv-kkal bonyolódik. Ezek tulajdonosai jórészt magánszemélyek, így az átláthatósági nyilatkozat bekérése feleslegesen növeli mind a szállító, mind a költségvetési szervek részéről az ügyintézést, de érdemi kockázatot nem csökkent. Felülvizsgálatra szorul a „kisösszeg” értékhatára, mivel az mind a követeléseknél, mind a kötelezettség-vállalásoknál hosszú évek óta 100 ezer Ft.

Az egyes rovatok tartalmát felül kellene vizsgálni az egységes jogi szabályozás, az egységes értelmezés és az egységes adatszolgáltatások érdekében. Példaként említhetjük, hogy a költségvetési szervek kommunikációs és PR kiadásainak körére ad egy definíciót a N*emzeti Kommunikációs Hivatalról és a kormányzati kommunikációs beszerzések központosított közbeszerzési rendszeréről szóló* 247/2014. (X. 1.) Korm. rendelet, ám ez nem felel meg *az államháztartás számviteléről* szóló 4/2013 (I.11.) Korm.rendeletben meghatározott „K342. Reklám- és propagandakiadások” rovat tartalmának. Az adatgyűjtést, a kiadások áttekinthetőségét és a félreértések elkerülését segítené, ha a számviteli rend e szempontból is rendszeresen központi, átfogó felülvizsgálatra kerülne.

Budapest, 2017. április 19.

|  |  |  |  |  |
| --- | --- | --- | --- | --- |
|  |  |  |  |  |
|  | Vaspöri Eszter |  | dr. Oravecz Márton |  |
|  | költségvetési igazgató |  | elnök |  |

C:\Program Files\Microsoft Office\MEDIA\OFFICE14\Lines\BD15156_.gif

Az intézmény felügyeletét ellátó helyettes államtitkár záradéka:

Az intézmény 2016. évi költségvetési előirányzataival és létszámával összefüggésben jóváhagyott feladatainak szakmai teljesítését a szöveges beszámoló figyelembevételével:

* jóváhagyom;
* nem hagyom jóvá, ezért célellenőrzés lefolytatását kezdeményezem.

Dátum: Budapest, 2017………………..

dr. Bognár Lajos

országos főállatorvos, helyettes államtitkár

1. 2014. évi mérlegjelentésben a nemzeti vagyonba tartozó befektetett eszköznek része volt tulajdonosi joggyakorlóként az ÉLBC Kft. részesedés is. A részesedést 2015. óta külön mérlegjelentés tartalmazza, ezért az összehasonlíthatóság érdekében a 2014. évi adat is e részesedés értéke nélküli. [↑](#footnote-ref-1)